Мавзу бўйича янгиликлар Бош прокуратура\n22:53 25 Январ 2021\nПрокурорларнинг барча иқтисодий суд мажлисларида иштирок этиш ҳуқуқи бекор қилинди\nПрокурорларнинг барча иқтисодий суд мажлисларида иштирок этиш ҳуқуқи бекор қилинди. Эндиликда прокурор фақат қонунда назарда тутилган ҳолларда ёки прокурорнинг даъво аризаси билан қўзғатилган ишлардагина иштирок этиши мумкин.\nБош прокуратура маълумотларига кўра, хизмат текширувида Жасур Фозилов масъулиятсизликка йўл қўйиб, ўзи раҳбарлик қилаётган прокуратура иш юритувида бўлган жиноят ишининг тергови устидан назоратни таъминламаган.\nТошкентда маст фуқаро жаҳл устида ёш гўдакни 4-қаватдан ташлаб юборди\nФуқаро бирга яшаб келаётган аёл билан спиртли ичимлик истеъмол қилган. Сўнгра уларнинг кайфи ошиб, жанжаллашиб қолишган. Оқибатда эркак норасида гўдакнинг умрига зомин бўлган.\nМирзиёев Бош прокуратурага дорилар нархини назорат қилишни буюрди\nШавкат Мирзиёев дори-дармон воситалари ноқонуний равишда баланд нархда сотилишига йўл қўймаслик, халқ манфаатларини таъминлаш мақсадида Бош прокуратура ҳузуридаги департаментда "Ишонч телефонлари" ташкил этиш бўйича кўрсатма берди


Саудияда таниқли аёл ҳуқуқлари фаоли қамоқдан озод этилди\n20 май 2022, Тошкент вақти: 18:23\n31 яшар Ҳазлул аёлларга машина ҳайдаш ҳуқуқини бериш ҳамда эркак маҳрам тизимини бекор қилиш учун курашган.\nСаудия Арабистонида таниқли аёл ҳуқуқлари фаоли Лужаин ал-Ҳазлул қамоқдан озод этилди. У ҳибсда уч йил сақланган.\n“Лужаин уйда!!!” деб ёзади 10 февраль куни унинг опаси Лина ал-Ҳазлул ўз Twitter саҳифасида. Лина кулиб турган фаолнинг расмини ҳам илова қилган.\n31 яшар Ҳазлул Саудиялик аёлларга машина ҳайдаш ҳуқуқини бериш ҳамда эркак маҳрам тизимини бекор қилиш учун курашган фаоллардан бири бўлган.\nУ ва бир гуруҳ бошқа аёллар 2018 йилда, аёлларга машина ҳайдаш тақиқи бекор қилинишидан бир-икки ҳафта олдин ҳибсга олинган эди. Ўша йилнинг декабрида суд Ҳазлулни терроризм билан боғлиқ жиноятларда айбдор деб топган ва олти йил қамоққа ҳукм қилган.\nКейинчалик бу ҳукм шартли қамоққа алмаштирилиб, Ҳазлул муддатдан олдин озодликка чиқарилди. У ҳамон синов муддатида бўлиб, Саудия Арабистонинин тарк этолмайди.\nҲазлулнинг озод этилиши АҚШ президенти Жо Байден инсон ҳуқуқлари ва минтақавий сиёсати, жумладан Ямандаги уруш деб Саудия Арабистони билан муносабатларни қайта кўриб чиқаётган бир пайтга тўғри келди.\n“Саудия ҳукумати таниқли фаолни озод этгани ҳақида хушхабар олдик. У аёл инсон ҳуқуқларининг фаол ҳимоячисидир, озод этилгани қилиниши керак бўлган қадам бўлди”, - деган Байден Пентагонга ташрифи чоғида.


Журналистга флеш карталари қайтарилди\n6 сентябр куни тошкентлик мустақил журналист Елена Бондар Тошкент ҳалқаро аэропортининг божхона суриштирув бўлимига чақирилди.\nСуриштирув бўлими бошлиғи Ёқуб Мирзараҳимов журналистга текширув учун олинган ахборот ташувчи мосламалари ва СД-дискларини қайтариб берди.\n22 август куни Қирғизистондан Ўзбекистонга қайтган Елена аэропорт ходимлари томонидан бир неча соат ушлаб турилганди. Божхоначилар декларация қилинмагани важи билан журналистдан учта СД-диски, тўртта флеш карта ҳамда иккита видеокассетасини экспертиза учун олгач¸ ўзини қўйиб юборган эди.\nУшбу ахборот ташувчи мосламалар Ўзбекистон алоқа ва ахборотлаштириш агентлигига экспертиза учун берилганди.\n- Менга жуда ғайритабиий усул билан ахборот ташувчи мосламаларимни қайтариб беришди ҳамда оғзаки огоҳлантирув қилишди. Маъмурий жаримага тортилмас эканман. Ҳеч қандай ёзма огоҳлантириш бўлмади, мосламаларни текширган экспертиза хулосасини ҳам кўрсатмади. Бироқ ҳимоячим экспертиза хулосасини сўраганида, суриштирув бўлими бошлиғи ҳеч қандай қонунга зид ахборот топилмаганини айтди. Мирзараҳимов ўта мулозамат билан мен билан суҳбатлашганидан уларга юқоридан шундай буйруқ бўлганини сездим, - деди 6 сентябр куни журналист Елена Бондар.\nЁш журналист Елена Бондар Бишкекда ЕҲҲТ академиясида "Немис тўлқини" академияси томонидан ташкил этилган журналистика курсида икки ярим ой давомида ўқиб, айни пайтда ўз журналистик фаолиятини давом эттириш ниятида.\n2 сентябр куни Елена Бондарнинг Ўзбекистонда жиддий таъқибга учраши хавотирлари сабабли бир гуруҳ журналистлар унинг ҳимояси учун Бишкекдаги Ўзбекистон элчихонаси олдида намойиш ўтказган.


Кун ёруғлигидаги замонавий, кенг масжид. Фарғона вилояти Олтиариқ туманида янгидан қурилаётган «Оқ дўппи эшон» жоме масжиди асосий хонақоҳи баландлиги 20 метрга яқин бўлиб, деразаларининг баландлиги ва кўплиги билан янада ёруғ ва кенг кўринади. Лойиҳага кўра, 4 томондан 30 метрлик минора 4 та кичик гумбаз устига қурилган катта гумбазни қуршаб туради. Ички томондан эса тўрт томондаги нафис қуббалар хонақоҳга ўзгача гўзаллик бағишлаб қолмай, муайян вазифаларни адо этади. Бир вақтлар бундай масжидлар вилоятлар аҳолиси учун орзу эди. Минг шукурки, бугун омонлик замонасида меҳнатсевар халқимиз муносиб шарт-шароитлар асосида яшаш, ибодат қилиш имкониятига эга бўлмоқда.\nЯқинда қурилиши бошлаб юборилган масжид пойдеворига ғишт қўйиш маросими бўлиб ўтди. Унда Фарғона вилояти бош имом-хатиби Убайдуллоҳ домла Абдуллаев, имом-хатиблар ва маҳалла фаоллари қатнашдилар. Эзгу ният ва ихлос ила хайрли ташаббусга хизмат қилаётган кишилар ҳақларига дуолар қилинди.\nҚапчиғай маҳалласи ва қўшни маҳалла аҳолиси учун торлик қилаётган ушбу масжиднинг эски биноси 300-400 кишини сиғдирган бўлса, янги қад ростлаётган масжиднинг катта хонақоҳида 3000 га яқин, ер тўла қисмида эса яна 2500 киши ибодат қилиши мумкин. Шунингдек, замонавий таҳоратхона ва маъмурий бинолар ҳам қулай имкониятлар асосида барпо этилиши режалаштирилган.\nАллоҳ таоло байтининг ободлиги йўлида қилинаётган ҳар бир ҳаракатга Ўзи баракотлар ато этсин, масжид тез орада қад кўтариб, халқнинг қувончига, иймон ва маърифатининг юксалишига сабаб бўлсин!\n642 марта ўқилди\nДругие материалы в этой категории: « Халқаро ислом академияси профессори "Меҳнат шуҳрати"орденига муносиб топилди\tАҚШдаги бобурийлар тарихи ва маданий меросига бағишланган кўргазма бағрикенг ислом динини қўллаб-қувватлашга эътибор қаратади »


Муҳаммад пайғамбар ҳақидаги фильм учун Африкадан фил келтирилди - 06.02.2016, Sputnik Ўзбекистон\nБугун 6 феврал куни афсонавий эрон режиссёри Мажид Мажидийнинг “Муҳаммад – Аллоҳ элчиси” номли картинаси Россия экранларига чиқмоқда. Картина ҳали прокатга... 06.02.2016, Sputnik Ўзбекистон\n12:32 06.02.2016 (янгиланди: 12:39 06.02.2016)\n© Sputnik / Алексей Куденко / Фотобанкка ўтишФил ювиниш хонасида.\nБугун 6 феврал куни афсонавий эрон режиссёри Мажид Мажидийнинг “Муҳаммад – Аллоҳ элчиси” номли картинаси Россия экранларига чиқмоқда. Картина ҳали прокатга қўйилмасидан унга тош отувчилар ҳам пайдо бўлди...\nТОШКЕНТ, 6 фев — Sputnik, Лев Рижков. “Муҳаммад – Аллоҳ элчиси” фильми намойиши Россия ва Эрон ўртасидаги маданий ҳамкорлик доирасида ўтмоқда.\nРежиссёр томошабинларга асл ислом, яъни муҳаббат ва эзгуликка чорловчи динни кўрсатишга аҳд қилган. Мажидийнинг сўзларига қараганда, кейинги вақтларда, айниқса Ғарбда, ислом дини ҳақида одамларда нотўғри таассурот пайдо бўлган. “Ислом давлати” каби террорчилик гуруҳлари ҳатти-ҳаракатлари туфайли исломга — террорчилик ва зўравонлик дини сифатида қараладиган бўлиб қолди, таъкидлайди режиссёр.\nМуҳаммад пайғамбар ҳаётининг дастлабки йиллари ҳақида ҳикоя қилувчи картина етти йил давомида суратга олинган.\n"Ғарбда муқаддас китоблар асосида омма учун яратилган фильмлар кўп, — деди режиссер. — Исо, Мусо пайғамбарлар ҳақида картиналар бор. Муҳаммад пайғамбар ҳақида эса атиги битта фильм суратга олинган. Мана энди иккинчи фильм ҳам яратилди".\nСъемка жараёнлари учун Теҳрон атрофида кинематографик шаҳарча бунёд этилди. Ундаги кўча ва бинолар Муҳаммад пайғамбар давридаги Макка шаҳри ландшафти кўринишида яратилган. Мажидий жанобларининг сўзларига қараганда, шаҳарчадан кейинчалик бошқа режиссёрлар ҳам фойдаланишлари мумкин.\nФильм бюджети 35 миллион долларни ташкил этган. Картина учун сарфланган маблағлар махсус нодавлат хайрия жамғармаси томонидан тўплаган. Давлат бу картина учун пул ажратмаган.\nФильм замонавий технологиялар асосида суратга олинган, бунда махсус эффектлар, тарихий либослар, жанг саҳналари, кишини лол қолдирувчи декорацияларга алоҳида эътибор қаратилган. Суратга олиш ишлари учун ҳатто Африкадан фил ҳам келтирилган.\nФильм учун мусиқа ҳинд бастакори Ракха Раҳмон томонидан яратилди. Раҳмон “Ҳаробадан чиққан миллионер” картинаси учун ёзган куйлари туфайли “Оскар” мукофотини қўлга киритган. Режиссёрнинг сўзларига қараганда, бастакор пайғамбар ҳақидаги фильмга ёзган куйлари учун пул олмаган.\nЭронда бу фильм прокати мана беш ойдан бери давом этмоқда. Картина, айниқса, Саудия Арабистони муфтийларини ғазабга солган. Улар пайғамбар юзини экранда кўрсатишга жазм қилган Мажидийни қаттиқ танқид остига олишмоқда.\nФильм уч қисмдан иборат бўлиб, ҳозирги, биринчи картинада Муҳаммад пайғамбарнинг 12 ёшгача бўлган ҳаёти акс эттирилган. Иккинчи қисмда Муҳаммад ўз зиммасига юклатилган муқаддас бурчни англаб етиши кўрсатилса, учинчи қисм у бу вазифани қай тарзда амалга ошириши ҳақида ҳикоя қилади.\nРежиссёр етти йил давомида дам олишсиз ишлаб, жуда чарчаганлиги боис картинанинг қолган қисмларини қачон суратга олишини айта олмаслигини таъкидлади.


09:03 / 27.05.2021 1346 pdf Ўқиш режими + -\nФарзанд ота-она қўлида бир омонат. Боланинг тоза қалби мум каби ҳар шаклга кира олади. Шаклнинг қандай бўлиши эса бевосита оиладаги тарбиявий муҳимтга боғлиқ. «Гиза» маркази руҳшуноси Умида Анваровна билан ҳам бу борада нималарга эътибор бериш кераклигини ҳақида суҳбатлашдик.\n– Ассалому алайкум, Умида опа, биламизки, фарзанд тарбияси ҳар доим долзарб масала ҳисобланган, хусусан, мусулмон оилаларда. Инжиқ ва тез асабийлашадиган болаларнинг руҳиятига зарар етказиб қўймаган ҳолда улар билан қандай муомала қилган маъқул? Бу борада она нималарни ҳисобга олиши керак?\n– Ваалайкум ассалом! Болага тўғри тарбия беришни ўзини ҳурмат қилган ҳар бир ота-она жуда муҳим масала деб қабул қилади. Тарбия жараёни психологик тўғри йўналтирилиши, изчил, босқичма-босқич ва ташкилий табиатга эга бўлиши керак. Умуман олганда, ривожланиш психологиясида тарбия жараёни фарзанд туғилган вақтданоқ бошланади деб қабул қилинган. Бироқ тарбия фарзанд туғилгунига қадар, яъни ота-онанинг тарбиячи ролига тайёрланишидан, бола руҳияти ривожининг асосий қонуниятларини ўрганиш давридан бошланади.\nОилавий тотувлик муваффақият гарови эканини асло унутмаслик лозим! Асаби бузилиб турганда аламини боласидан оладиган, тергайверадиган ота-оналар бор. Аслида 5 ёшгача бўлган болани тергаш мумкин эмас. Чунки уларда ҳали фикрлаш қобилияти тўлиқ ривожланмаган бўлади. Болага ҳадеб дакки бераверсангиз, кунбўйи сизнинг танбеҳингиз таъсирида асаби таранг бўлиб юради. Натижада кечаси унда энурeз ҳолати кузатилиши мумкин. Оилада эр-хотин ва қайнона-келин ўртасидаги жанжаллар ҳам болага таъсир кўрсатади. Катталар «бола ўйнаб юрибди, эътибор бермайди», деб ўйлашади. Аслида эса, ҳар бир гапимиз, ўзаро муносабатларимиз ҳам болага таъсир қилишини ҳисобга олишимиз керак.\nУйда тинч ва соғлом муҳит яратиш билан бир қаторда оила аъзолари ўзаро мулойим ва самимий муносабатда бўлишларига катта аҳамият касб этади. Зеро, уйдаги нотинч муҳит, бақир-чақирлар, асабийлик бола руҳиятига ва соғлиғига жиддий тасир қилади. Чўчиш, қўрқоқ бўлиб қолиш, сал нарсага инжиқлик қилиш боланинг асаблари зарарланаётганидан ва эътиборсиз қолаётганидан далолат. Бундай оилада яшовчи болаларнинг 8 фоизида энурез касаллиги кузатилади. Ота-она фарзандини шифокорма-шифокор олиб юргандан кўра тарбияни изга солса, ўз устида ишласа, оилада бундай ҳолатлар камайган бўлар эди.\nКўпчилик ота-оналар фарзанди асабийлашаётганда ва инжиқлик қилаётганда у билан қандай гаплашиш, қандай муносабатда бўлиш лозимлигини билишмайди. Агар болада мана шундай ҳолатлар кузатилса, боланинг шахсини муҳокама қилмай, балки айнан ўша лаҳзадаги хулқини муҳокама қилиш мақсадга мувофиқ. Шундагина, бола ўзини ҳурмат қилинишини, яхши кўрилишини, лекин ҳозирги иши нотўғри эканини тушунади. Бола гапга қулоқ солмай, инжиқлик қилаётганида гапингиз оҳангига эътибор беринг; ўзингиз сиз билан шу йўсинда гаплашишларини хоҳлармидингиз?\n– Tарбия жараёнида қаттиққўл бўлиш керакми ёки аксинча болани эркинроқ қўйган яхшими?\n– Kелинг, саволингизга бошқа томондан ёндашиб кўрамиз. Тушкун кайфиятга тушиб қолганингизда қонда глюкокортикоид гормонлар гуруҳи ишлаб чиқарилади. Бу эса ҳужум реакцияси учун жавобгар бўлган «стресс гормонлари» – «уриш ёки жазолаш» билан якунланади. Бу жараён жуда мураккаб бўлиб, биз ҳиссиётларимизни жиловлай олмай турган бир пайтда аламимизни кимдандир олгимиз келиб қолади. Кўпинча биздаги бу ҳолатдан яқинларимиз, айниқса, фарзандларимиз азият чекишади.\nБошингизга тушган ғам-ташвишларда фарзандларингизни айбламанг. Aфсуски, кўп оналар онгостида шу даврдаги қийинчиликлар сақланиб қолади ва муаммолар пайтида ёнларида ким бўлган бўлса, ўзлари англамай, шу инсонни айблай бошлайди. Катталар учун уриш шунчаки қаттиқ туришнинг бир кўриниши деб қабул қилинса, болаларда бундай хатти-ҳаракат кўпинча қалб жароҳатига айланади. Бизнинг наздимиздаги арзимас жисмоний шикастлар ички аламга айланиб кетади. Баъзида ота-она фарзандига руҳий зарба бериб қўйганини ўзи сезмай ҳам қолади. Мана шу ҳолатга тушмаслик учун қандай йўл тутган маъқул?!\nАввало, бола катталарга нисбатан жисмонан кучсиз эканини унутмаслик керак. Жисмоний куч ишлатиб, зўрлигингизни исботламасангиз ҳам бола доимий заифликни ҳис қилади. Қўрқоқ, одамови бола кейинчалик улғайганиида ҳам ички ҳолатини «ниқоблаб», яширишга ҳаракат қилади. Афсуски, бу ҳолат унинг шахсий ҳаёти ва ривожида катта тўсиққа айланиши мумкин. Жисмоний жазолардан безиган бола атрофдагиларни хўрлашга одатланади. Чунки у буни уйида кўрган ва шу ҳолатни «тўғри» деб ҳисоблайди. Бундай фикр эса унинг тенгдошлари билан алоқасига ҳам таъсир қилади. «Ким кучли бўлса, ўша зўр» деган нақл унинг шиорига айланади.\nБола туғилганидаёқ унга энг яқин инсон ота-онаси ҳисобланади. Фарзанд билан ҳар қандай муносабат ишончга асосланганиши керак, шунда муаммога дуч келган бола ёрдам учун биринчи бўлиб ота-онасига мурожаат қилади. Агар сиз томондан таҳдид сезилса, боланинг сиз билан очиқ-ойдин гаплашишидан умид ҳам қилманг. Ҳар бир хатти-ҳаракати учун «дакки» оладиган бола йўл қўйган хатоларини яшира бошлайди. Ёлғон гапириш билан у жазодан қочишнинг энг маъқул йўлини топишга интилади.\nЖисмоний жазодан кейин болада ғазаб, нафрат, тушкунлик пайдо бўлади. Бу ҳиссиётларнинг барчаси, айниқса, ота-онага қаратилади. Вақт ўтиши билан бола тинчланса ҳам, душманликнинг бир қисми ҳануз онгида сақланиб тураверади. Шунинг учун ўзингизга «энг қадрдон душман» орттирманг. Ҳар бир ҳаракатингиздан олдин ундан қайтадиган жавобни ҳам ҳисобга олинг.\nБолани ҳар томонлама назорат олмай, балки уни ўз ҳолига ҳам қўйиш лозим. Муҳими, уни борича қабул қилишга ўрганинг. Масалан, ибратли ҳикоялар, ўйинлар орқали аниқловчи ёндашув болани шакллантиришда, мумкин бўлмаган ишларни инкор этишда ёрдам беради. Оила муҳитида ўзаро муносабатларни яхшилашда кўпроқ ролли (масалан, сиз бола, у эса ота ёки она ролини бажаришни таклиф этинг), расм чизиш (оиласини) каби бир қатор машқ ва ўйинлар бажариш мумкин. Шундай машқлар ёрдамида чиройли гапириб, унинг сизга ёқмайдиган хислатларини тузатинг ва ўзингиз ҳам болангизга ёқмайдиган одатларингиздан воз кечинг. Болага қанча кўп инкор маъносидаги сўзини ишлатсангиз, у баттар бунинг аксини қилишга уринади. Бу ҳақиқатни асло ёдингиздан чиқарманг.\nНозима Умарали қизи суҳбатлашди\n«Ҳилол» журналининг 5 (26) сонидан\n21:00 / 26.05.2021 2220\n«Закот» хайрия жамғармаси муҳтожларга ёрдам беришда давом этмоқда\n11:00 / 27.05.2021 364\nМаккада Каъбанинг шарқий бурчагида жойлашган ва мусулмонлар муқаддас деб биладиган ҲажарулАсвад тоши Қора тош бир марта ўғирлаб кетилган ва Маккада нақ 23 йил давоми...\n7967 12:36 / 13.09.2018\n3003 20:54 / 29.05.2018\nБир йигит онасининг қўшнидан озгина туз сўраётганини кўриб қолди. У онасидан сўради Онажон Нега қўшнидан туз сўраяпсиз Ахир мен кеча туз олиб келган эдимкуОнаси давоми...\n1351 15:00 / 21.06.2021\nДенгиз каби бўлинг!\nБир боланинг оёқ кийими денгизда йўқолди. Бола қирғоққа .бу денгиз ўғри,, деб ёзиб қўйди.Унинг яқинида бир овчи кўп балиқ овлади. У овчи қирғоққа .бу денгиз сахий,, давоми...\n1520 15:00 / 21.12.2021


Чин муҳаббат "зона" деворларини ҳам ошиб кирди Ёхуд самарқандлик йигитнинг кечмишларидан бир шингил (видео) - Darakchi\nЖАМИЯТ 21.05.2022, 23:06\nАгар тақдир инсонларни бирлаштирса, уларнинг ҳаёт йўллари қўшилишига ҳеч ким ва ҳеч нарса тўсқинлик қилолмайди. Хатто қамоқхона ҳам...\nРустам ҳаётининг энг гўзал дамлари ҳам "зона" деворлари ортида бошланди. Тонгги текширувдан сўнг бошқа маҳкумлар ишга кетганида унга отрядга қайтиб, маросимга тайёргарлик кўришга рухсат берилди. Чунки бу кун унинг ҳаётидаги муҳим воқеа. У 7 йил кутган севгилиси билан қонуний никоҳдан ўтди. Қувонарлиси, бунга маҳкум экани асло таъсир қилмади.\n"5 ярим йил Навоий вилояти Қизилтепа тумани жиноят ўташ колониясида бўлдим. Қилган ишимдан пушаймонман. Лекин оила бу - оила. Биз беҳосдан жиноят содир этганмиз. Жазо муқаррарлиги учун мана, ўтирибмиз",-дейди Рустам.\nМаълум бўлишича, Рустам кўнгил қўйган қизи билан оила қуришга аҳдлашиб, хорижга ишлашга бориб келади. Ўша кунда машъум воқеа сабабчиси бўлиб қолади.\n"16 йил Россияда яшаб келганман. Бир куни поччам келиб, опамга қўл кўтарди. Унинг ёнини оламан деб, ўлдириб қўйганман. Шундан кейин милицияга бордим. Етиб келган жойим шу ер бўлди",-дейди у.\nСамарқанддаги 37-манзил колониясида ёр-ёр садолари эшитилди. Ошиқ маҳкум Рустам Лолани расмий никоҳига олди.\nХусусан, унинг рафиқаси Лола қамоқхонада Рустамни кўришда катта қийинчиликка дуч келганини таъкидлайди.\n"Бизда никоҳ гувоҳномаси бўлмаганлиги барча қийинчиликларга сабаб бўларди. Унинг олдига қамоқхонага келганимда кўришолмасдим. Фақат телефон орқали гаплашардик. Муассаса раҳбарларига раҳмат",-дея миннатдорлик билдиради Лола Раҳимова тўйга рухсат берилганидан қувониб.\nБу кунни кутиш керак бўлса, яна кутардим, дейди келин...


Ҳақиқий муҳаббат… - 13 Сентября 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nYakshanba, 19.01.2020, 05:42\nГлавная » 2019 » Sentabr » 13 » Ҳақиқий муҳаббат…\nАёл ўттиз икки ёшда, жуда гўзал, турмуш ўртоғи хам кўркам эркак, денгиз офицери эди. Бир неча ой аввал янглиш ташҳис оқибатида операция амалиёти муваффақиятсиз якунланиб, гўзал аёл кўзларидан айрилган, буткул кўрмай қолган эди. Эри операциядан сўнг аччиқ хақиқатни эшитиб ўз-ўзига бир сўз берганди.\nКунлар ўтаверарди. Аёл кундан кунга ўзини ёмон хис қилар, жондан ортиқ севгани эрига ўзини ортиқча юк деб ўйларди. Жуфтининг бунчалик сукутда қолгани, забун аҳволи эркакни қайғуга соларди.\nТўсатдан ёдига рафиқасининг аввалги иши тушди. Ишига қайтишини хоҳларди. Аммо буни жуфтига қандай айтишни билмасди. Чунки аёл жуда маҳзун ва тушкун эди. Бутун журъатини тилига тўплаб, оқшом рафиқасига гап очганди, аёл даҳшат билан бақирди:\n– Мен қандай ишлайман, ахир кўрман-ку!\nЭри унга ёрдам беришини айтди. Ҳар куни тонгда ўзи ишга олиб бориб қўйишини, кечқурун ишдан олиб қайтишини, яна аввалгидек ишлаб кетишига ишонишини айтди.\nЭркак аёлини яхши биларди ва у гарчи кўзи ожиз бўлса-да, ишини аъло даражада бажара олишини биларди.\nАёл умидсизлик билан эрининг таклифини қабул қилди. Чунки уни қаттиқ севарди, сўзи қайтиб, ранжиб қолишини истамасди.\nҲар куни эрталаб жуфтини ишга ташлаб қўяр, ишдан сўнг ўзи олиб келарди фидойи эр.\nКунлар шундай ўтарди. Аввалгидан анча аҳволи ўнгланиб, қувноқ бўлиб қолди аёл. Эри эса бундан ортиғини истарди. Ўзига сўз берганди, ваъдасини бажариш учун охиригача ҳаракат қилиши керак эди.\nБир оқшом жуфтига:\n– Энди ишга ўзинг бориб қайтасан,- деди.\nАёл шошиб қолди. Асло бундай қилолмаслигини айтди. Эри гапида қатъий турганди, яна уни ранжитишни истамади. Буни ўзи хам астойдил хоҳлаб турган бўлса-да, бундай қила олишига ишонмасди. Аммо журъатини тўплади.\nЭнди эрталаблари аёл автобус бекатига ўзи борар, автобусга чиқар ва автобусдан тушиб ишига бора оларди. Кунлар кунларни қувлаб ўтар, ҳеч муаммо йўқ эди. Бир куни автобусга чиқаётганида хайдовчи:\n– Сизгаҳавасим келади, хоним афанди,- деди.\nАёл бу гап ўзигами бошқагами айтилганини англамай, секингина:\n– Нега?- дея сўради.\n– Чунки ҳар куни эрталаб ортингиздан бир офицер кийимидаги ёш эркак автобусга чиқади ва йўл бўйи сизга мухаббат тўла нигоҳлари билан термулганча келади.\nАвтобусдан тушганингиздан сўнг яшил чироқ ёнганида йўлдан нарига ўтишингизни кузатиб туради ва сиз бинога кириб кетганингиздан кейин ортингиздан ҳавода бўсалар юбориб, адоқсиз севги билан қўлларини силкиб қолади,- деди.\nАёлнинг кўнгил кўзи ёришиб, чеҳраси аввалгидан-да гўзаллашиб кетди.\nКатегория: SEVGI HIKOYALARI / СЕВГИ ХИКОЯЛАРИ | Просмотров: 135 | | Рейтинг: 0.0/0


Бош саҳифа Ҳикматнома Жаҳон халқлари мақоллари (4)\nЧоп этилган 30.05.2017 04.01.2017 МуаллифZiyouz.uz\n• Ҳуснни ўзгартириш мумкин, хулқни эса гўр тўғрилайди. • Ўз юртингдаги тош ёмғири ўзга юртдаги олтин ёмғиридлан афзал. • Пичоқ ҳам, болта ҳам инсон тилидан кўра ўткир эмас. • Ёлғон ҳалокатга олиб боради. • Бир марта ёлғон гапирсанг, қайтиб сенга давоми…\nЧоп этилган 25.04.2017 04.01.2017 МуаллифZiyouz.uz\n• Бир кун маст бўлиб, ўн кун бошингни ушлаб қолма. • Қалб хотиржамлиги барча бойликдан устун. • Сувда яшаяпсанми, тимсоҳ билан муомалангни ўнгла. • Тилинг билан Худодан сўраб, қўлинг билан ишла. • Ҳар кимга феълига кўра тақдир ато этилади. • давоми…\nЧоп этилган 18.04.2017 04.01.2017 МуаллифZiyouz.uz\n• Вақт тулпор эмас: етиб олсанг ҳам тўхтатолмайсан. • Одамлардан яшириниш мумкин, виждондан беркиниб бўлмайди. • Агар овози бўлганида қарға ҳам қўшиқ айтарди. • Ҳатто сигирнинг ҳам тили узун, лекин жим турибди. • Ким кўп ухласа нонни тушида кўради холос. давоми…


Ўзбекистон олтингугурти илк бор Эрон орқали Покистонга транзит қилинди\n11:12 / 15.09.2015\nЎзбекистон олтингугурти илк бор Эрон орқали Покистонга транзит қилинди. Бу ҳақда Эрон темир йўллари компанияси савдо ва маркетинг департаменти директори Муртазо Али Аҳмадий баёнот берди.\nАйтилишича, ушбу маҳсулот 11 вагондан иборат поезд билан ўз манзилига етказилган. Бир ҳафта муқаддам у божхона жараёнларидан ўтиб, Сарахсдан Зоҳидон темир йўли станциясига борди. У орқали юк Покистоннинг Лаҳор шаҳрига етказилди, деб хабар беради Iran.ru.\nМуртазо Али Аҳмадийнинг маълум қилишича, Сарахс-Зоҳидон-Лаҳор темир йўл йўналишини ривожлантириш, унга бўлган талабни ошириш мақсадида тарифларда сезиларли даражада чегирмалар қилиш кўзда тутилган. Бу чегирмалар миқдори 35 фоизга қадар боради.


Наргиз Зокирова "Голос"да Алла Пугачёва қўшиғини куйлаб кейинги турга ўтди - BBC O'zbek\nImage caption "Бу қўшиқни ўзим танладим, у бошидан охиригача мен хақимда куйлангандек", дейди Наргиз.\nРоссиянинг оммабоп "Голос" қўшиқ танловида ўзбекистонлик Наргиз Зокирова ўзининг овози ва ижрочилик маҳорати билан оддий томошабинлардан тортиб, талабчан ҳайъат аъзоларигача ҳайратга солишда давом этмоқда.\nНавбатдаги турга ўтган Наргиз Россия эстрадаси примадоннаси Алла Пугачёванинг "Женщина которая поёт" қўшиғини маромига етказиб ижро этган.\nВидеолавҳада Наргиз Зокированинг маҳоратидан ҳаяжонланган ҳайъат аъзоси Леонид Агутин ўрнидан туриб кетгани кўринади.\nYoutube видеотармоғига қўйилган қўшиқ ҳам мухлисларнинг олқишлар битилган изоҳларига тўлган.\nШунингдек Наргиз Зокирова билан ўтган онлайн суҳбатда россиялик тингловчилар уни ўз қўшиқчиларидек қабул қилганларини ёзганлар.\nНаргиз Зокированинг айтишича, Алла Пугачёванинг мураккаб қўшиғини ўз ҳоҳиши билан танлаган.\n"Бу қўшиқни ўзим танладим, у бошидан охиригача мен ҳақимда куйлангандек. Уни хар бир концертим, Нью-Йоркдаги клуб ва ресторанларда доим куйлар эдим. Қачондир бу қўшиқни катта саҳнада куйлашимни орзу қилгандим. Леонид Агутин қўшиқ танла деганида, дарров шуни тавсия этдим. Бу қўшиқ билан ё мағлуб бўламиз, ё бу аниқ портлаш бўлади деди у. Агутинга "уддалайман"дедим ва мусиқага овозимни ёзиб жўнатдим. "Ишонаман" деган жавоб келди, дейди қўшиқчи.\nНаргиз Зокирова қўшиқни ижро этишдан олдин Алла Пугачёва билан учрашганини, у қўшиқ жуда мураккаблигини, лекин ўз талқинида куйлаши ҳақида маслаҳат берганини айтади.\nАлла Пугачёванинг қўшиғини куйлашга рухсат олган Наргиз Зокирова кўринишини ҳам ўзгартириб, бу сафар янги имижда- сочлари рўмол билан ўралган ва узун кўйлакда саҳнада намоён бўлди.\nАудио Наргиз Зокированинг "Голос"даги чиқишини Зокировлар сулоласи қандай қабул қилди?\nСевара Назархон Россиянинг "Голос" телелойиҳасида қатнашмоқда\n20 Октябр 2012\nВидео Лондон ажойиботлари: Татуировканинг маъноси борми?


Катта ёшли аҳолини вакцинациялаш қанчага тушади? - xabar.uz\nКатта ёшли аҳолини вакцинациялаш қанчага тушади?\n04.05.2021 06:38 0 1568\nЖаҳон соғлиқни сақлаш ташкилоти (ЖССТ) маълумотларига кўра, жаҳон аҳолисининг катта қисмини вакцинациялаш учун келгуси йили 35-45 млрд доллар керак бўлади. «Профиль» ёзишича, ташкилот раҳбарияти молиялаштиришда асосий мададни G7 мамлакатларидан кутяпти.\n3 май куни бирифингда сўзлаган ЖССТ раҳбари Тедрос Гебрейесус таъкидлашича, юқорида кўрсатилган маблағ пандемияга қарши курашиш учун ЖССТ бошлаган ACT Accelerator халқаро дастурини молиялаштириш учун олдин ажратилган $19 млрд.га қўшимча тарзда керак бўлади.\n«Ҳисоб-китобларимиз 2022 йилда жаҳоннинг катта ёшли аҳолиси асосий қисмини эмлаш учун қўшимча $35-45 млрд керак бўлишини кўрсатяпти», — деди Гебрейесус.\nЖССТ вакцинация коронавирус\nКоронавирус 15/06, 10:10\nКеча барча ҳудудда коронавирус юқтирганлар аниқланди


Ўзбекистон Республикаси Президентининг “2018 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарорига мувофиқ мамлакатимизда бу айёмга катта тайёргарлик кўрилди.\nБу ҳақда давлат раҳбари матбуот хизмати хабар бермоқда.\nНаврўз байрами ҳамма жойда – Қорақалпоғистон Республикаси ва вилоятлар марказларида, шаҳар, туман, қишлоқ ва овулларда умумхалқ сайиллари шаклида ўтказилмоқда.\nТошкент шаҳридаги асосий байрам тадбирлари “Ўзэкспомарказ” боғида бўлиб ўтди.\n“Ўзэкспомарказ” ҳудуди байрамона безатилган. Меҳмонлар учун айвончалар, санъаткорлар учун саҳналар ташкил этилган.\nБу ерда давлат ва жамоат ташкилотлари вакиллари, ҳукумат аъзолари, турли соҳаларда самарали меҳнат қилаётган ватандошларимиз, мамлакатимизда фаолият юритаётган хорижий давлатлар элчихоналари ва халқаро ташкилотлар ваколатхоналари вакиллари жам бўлган.\nБу йилги байрам ҳар галгидан бошқача бўлди. Тошкент шаҳри, Қорақалпоғистон ва ҳар бир вилоят учун алоҳида жой ажратилди. Унда ҳар бир ҳудуднинг ўзига хос санъати, анъаналари, ҳунармандчилиги, таомлари намойиш этилди.\nФальклор-этнографик жамоаларнинг чиқишлари, миллий ўйинлар, одамларнинг ўйин-кулгулари барчага завқ-шавқ улашди.\nШавкат Мирзиёев одамлар билан кўришиб, суҳбатлашди. Боғ бўйлаб ҳар бир ҳудуднинг бадиий чиқишларини томоша қилди. Барчани Наврўз байрами билан табриклади. Юртимизга қут-барака, халқимизга тинчлик-фаровонлик тилади.\nЎзбекистон Республикаси Президенти Шавкат Мирзиёев Самарқанд шаҳрида ўтказилган Наврўз шодиёналарида ҳам иштирок этди.\nДавлатимиз раҳбари Алишер Навоий номидаги марказий маданият ва истироҳат боғида ташкил этилган байрам тадбирларида вилоят жамоатчилиги, нуронийлар, ишлаб чиқариш фаоллари, ёшлар билан суҳбатлашиб, барчани байрам билан яна бир бор табриклади. Самимий суҳбат чоғида мамлакатимиздаги ислоҳотлар, одамлар ҳаётидаги ўзгаришлар ҳақида сўз борди.\nДругие материалы в этой категории: « Ўзбекистон Республикаси Президенти Шавкат Мирзиёевнинг мамлакатимиз халқига байрам табриги\tЎзбекистон Республикаси Президенти Шавкат Мирзиёев Самарқанд шаҳрида ўтказилган Наврўз шодиёналарида ҳам иштирок этди. »


Нобель мукофоти лауреати бўлиш учун нима қилиш керак?\nИнновацион ривожланиш вазирлигининг таклифига кўра Ўзбекистонга ташриф буюрган Нобел мукофоти лауреати Дан Шехтман Мирзо Улуғбек номидаги ихтисослаштирилган давлат умумтаълим мактаб-интернатида ҳам бўлди. Унда профессор мактаб-интернат фаолияти билан яқиндан танишди, аниқ фанларга қизиқувчи фаол ўқувчилар билан мулоқот қилди, болалик хотиралари билан ўртоқлашди.\n— Мен профессор Дан Шехтманга мактаб-интернатимиз ҳақида сўзлаб бердим, — деди 10-синф ўқувчиси Парвина Шарвонова. — У яратилган шароитларни юқори баҳолади. Болалигида бундай имкониятлар бўлмаганини таъкидлади.\nОлим кимёни жамиятда оммалаштириш, бўлажак кимёгарларни тайёрлашда олий ўқув юртлари ва мактабларнинг яқиндан алоқасини ҳам қўллаб-қувватлайди. Нобель лауреати бўлиш учун қайси соҳада изланиш олиб бориш кераклиги сўралганда, биология, биокимё ва унга яқин бўлган фанлар билан шуғулланишни маслаҳат бераман, дея ўртоқлашди Дан Шехтман. - Бу шундай мураккаб ва чалкаш майдонки, унда бир авлод учун етарли тадқиқот соҳалари мавжуд."\n— Ота-оналар болаларининг ёшлигидан ўзига ишончини қўллаб-қувватлаши керак. Ёшлар кўп ўқиши ва бирор соҳанинг етук мутахассиси бўлишига шароит яратиб бериш лозим. Муҳими, ўзгаришлар ва муваффақиятсизликдан қўрқманг! Омадсизлик сизни юқорига олиб чиқадиган дарвозани очиб бериши мумкинлигини унутманг, — деди олим.


Спорт 11.08.2018 467\nБугун вилоятимизнинг “Насаф” футбол жамоаси Тошкентнинг “Бунёдкор” клубини ўз уйида қабул қилади. Бу баҳс айниқса, “Насаф” учун финалга тенг. Сабабига эса қуйида тўхталамиз.\nМаълумки, футбол бўйича Ўзбекистон миллий чемпионати – Суперлиганинг жорий мавсумини жуда яхши старт билан бошлаган “Насаф” беш-олти тур давом этган муваффақиятли ўйинлардан сўнг кетма-кет очко йўқота бошлади. Жамоа молиявий муаммолар гирдобида қолиб кетгани ҳақида бонг урилди, раҳбарият алмашди, легионерлар, тажрибали футболчилар клубни тарк этишди.\nРўзиқул Бердив эса ишни яна “ноль”дан бошлашга мажбур бўлди. Асосан клуб тарбияланувчилари бўлган бор футболчилар ёнига ёшлар таркибидан яна бир нечта ўйинчиларни жалб этиб, юришни давом эттира бошлади. Тўғри, иккинчи давра баҳсларида ҳам “Насаф”нинг ғалабаларидан кўра муваффақиятсизликлари кўп. Шунга қарамай, “Насаф”нинг айни пайтдаги ҳолатидан келиб чиқиб, унинг ўйинларига ижобий ёндашаётган, келажагига ишонаётган мухлислар сони кўпайиб бормоқда. Буни турли нашрлар, ижтимоий тармоқлардаги муҳокамалардан ҳам билиб олиш мумкин. Жамоа эса айни пайтда саккизинчи ўринда эканига қарамай, мусобақанинг иккинчи босқичини 1-ўрин билан бошлаш, яъни супер сенсация қайд этиш имкони бор. Бунинг учун бугун Қаршида “Бунёдкор”ни, 18 август куни эса Тошкентда “Пахтакор”ни мағлубиятга учрата олса бўлгани.\nЧунки, мусобақа низомига кўра яна икки турдан сўнг клублар янги босқични бошлашади. Ундан олдин очколарга қараб икки гуруҳга бўлинади: юқори олтилик ва пастки олтилик. Бунда олтин очколар қоидаси амалда бўлади. Яъни кучли олтиликка кирган жамоаларнинг фақат мана шу олтиликдаги клублар билан ўйинлари сақланиб қолади. Қуйи олтиликдаги жамоалар билан ўйинларда олинган очколар эса бекор қилинади. Худди шу ҳолат қуйи олтиликка кирган жамоалар учун ҳам амал қилади.\nЭнди ҳисоблаб кўринг, айни пайтда “Насаф”да 26 очко мавжуд. Еттинчи ўринда турган “Қўқон” ва олтинчи ўринда турган “Металлург”да 27 тадан, бешинчи ўриндаги “Бухоро”да эса 32 очко мавжуд. “Насаф” агар олдинда турган 2 ўйинда ғалаба қозонса, жуда катта эҳтимол билан мана шу жамоалар ичидан кучли олтиликка ўтиб олиши мумкин. Чунки “Қўқон”, “Металлург” ёки “Бухоро”ни ҳам олдинда осон ўйинлар кутаётгани йўқ. Демакки, “Насаф”да кучли олтиликка кириш имкони бор ва агар шундай бўлса, жойлар умуман ўзгариб кетади.\nБунинг боиси, айни пайтда “Насаф”да турнир жадвалидаги юқори олти ўринни эгаллаган жамоалардан олган 16 очко мавжуд ва биринчи ўринда бораётган “Пахтакор” билан бу борада ораларидаги фарқ бор-йўғи 1 очко. Бунинг устига “Насаф” “Бунёдкор” ва “Пахтакор”дан яна олти очко ола билса, олтин очколари сони анча ошиб кетади. У ҳолда эса жадвалда 1-ўринга чиқиб олиши аниқ.\nТўғри, бу шунчаки тахмин, аммо “Насаф” мухлислари истаётган, рўёбга чиқишини кутаётган тахмин. Шундай экан, жамоамиздан олдинда турган икки ўйинда фақат ғалаба кутишга мажбурмиз.


Хоразм NEWS — Страница 3 — Dilnoma\n07.09.2019 Дилрабо Курязова\n06.09.2019 Дилрабо Курязова\nУрганч шаҳрида Ўзбекистон журналистларни қайта тайёрлаш маркази томонидан Буюк Британиянинг Ўзбекистондаги элчихонаси лойиҳаси асосида “Коррупцияга қарши курашишда оммавий ахборот воситаларининг роли” мавзуида журналистлар, блогерлар, фуқаролик жамияти институтлари вакиллари учун семинар тренинг ташкил этилди.\nХОРАЗМДА ЭКОЛИЯ ВА СУВ МАВЗУИДА ЯНГИ МЕДИА ТУР ТАШКИЛ ЭТИЛДИ\nСувдан оқилона фойдаланиш бугунги куннинг долзарб вазифасидир. Республикамизда сув танқислигидан азият чекаётган ҳудудлардан бири бўлган Хоразм вилоятига уюштирилган ОАВ вакиллари учун медиатур Европа Иттифоқининг «Ўзбекистоннинг қишлоқ ҳудудларида сув ресурсларини барқарор бошқариш» Дастури доирасида амалга оширилмоқда.\nХОРАЗМДА ЖУРНАЛИСТЛАР УЧУН МУҲИМ СЕМИНАР: ТАҲЛИЛ, ЭТИКА, МАҚСАД ВА НАТИЖА\n01.08.2019 Дилрабо Курязова\nХоразмда журналист ва блогерлар учун яна бир янги семинар старт олди:\n«Ўзбекистонда журналистика соҳасида халқаро этика стандартларини илгари суриш» мавзу долзарб. «ЮКСАЛИШ» умуммиллий ҳаракати ва Буюк Британиянинг Ўзбекистондаги элчихонаси ташкилотчи.\nЕР СОТГАН “ТАДБИРКОР”\nБугун тадбиркорлик билан шуғулланиб, ҳам ўзига ҳам жамиятга наф келтираётган фуқароларни қўллаб-қувватлаш, уларга зарур шароит яратиб бериш борасида устувор вазифалар жадаллик билан амалга оширилмоқда. Ана шундай шарт-шароитлардан оқилона фойдаланиб, тадбиркорлик соҳасида ўз ўрнига эга ишбилармонлар қаторида нафс қулига айланган айрим қўштирноқ ичидаги “тадбиркорлар” ҳам йўқ эмас. Уларнинг ўзи учун муаммо туғдириб, бир-нималик бўлиб қолишга уринаётгани мамлакатимизда олиб борилаётган ислоҳотлар жараёнига салбий таъсир ўтказмоқда. Ўзбекистон Республикаси Бош прокуратураси ҳузуридаги Иқтисодий жиноятларга қарши курашиш Департаменти Хоразм вилояти бошқармаси томонидан ўтказилган навбатдаги тезкор тадбирда ана шундай жиноий ҳолатга чек қўйилди.\nТАЛОН-ТАРОЖЛИК ҲАМ ЖИНОЯТ\nМамлакатимизда коррупция, фирибгарлик, қўйингки, жамият учун хавф солувчи барча турдаги жиноятчилик ва ҳуқуқбузарликларга қарши курашиш механизми тинимсиз ҳаракатда. Айниқса, давлат ташкилотида фаолият юритаётган мансабдор шахсларнинг давлат мулкини ўзлаштириш ёки растрата қилиш каби ноқонуний ҳаракатларни амалга ошириши ачинарли ҳол. Яқинда жиноят ишлари бўйича Урганч шаҳар суди томонидан ана шундай ҳуқуқбузарлик ҳолати кўриб чиқилди.


“АХБОРОТ СОАТЛАРИ” № 04-17 - Уч илдиз\nҲозирги даврда Меҳржон байрами кузги кун билан тун тенглиги, «йил ярми», меҳр-шафқат тадбирлари сифатида қайтадан тиклана бошлаган миллий анъаналардан ҳисобланади. Унинг таъсирида табиатга нисбатан нафосат туйғуси уйғонади ва фазовий тасаввурлар кўлами кенгаяди.\nЎзбекистондаги ислоҳотлар жараёни узоқ давом этади ва бу осон кечмайди. Мен иқтисодий ўсишнинг янада юқори суръатларига эришиш ва аҳоли турмуш фаровонлигини ошириш йўлида Халқаро валюта жамғармаси Ўзбекистон билан қатъий ҳамкорликка тайёр эканини тасдиқлайман»\n50 дан ортиқ давлат Шимолий Кореянинг ядро ва ракета синовлари сабабли кескинлик авж олган бир пайтда ушбу ҳужжатни имзолади. Ядро қуролига эга бўлмаган давлатлар ва ноҳуқумат ташкилотлари бу келишувни ядро қуролини тўлиқ йўқ қилишдаги муҳим қадам деб аташди. Ушбу келишув уни 50 та давлат ратификация қилгандан 90 кун ўтиб кучга киради. «Бугунги кунда 15 мингга яқин ядро ўқ-дориси мавжуд ва биз бу даҳшатли қуролга бизнинг дунё ва келажагимизга таҳдид қилишига йўл қўя олмаймиз», деб айтган БМТ бош котиби Антониу Гутерреш.\n11 сентябрь куни Шанхай халқаро тадқиқотлар университети сайтида «Ўзбекистон минтақавий сиёсатидаги янги динамика — Марказий Осиёда барқарорлик ва тараққиёт омили» номли мақола тақдим этилди. Қуйида унинг мазмуни ҳавола этилади: «2017 йилнинг 5-6 сентябрь кунлари Ўзбекистон Президенти Шавкат Мирзиёев давлат ташрифи билан Қирғизистонда бўлди.\nЎзбекистон – Марказий Осиёдаги энг йирик давлат. Унинг аҳолиси 90-йиллар бошидан буён 20 миллион нафардан 32,5 миллион кишигача ошди, бугун у бутун минтақа аҳолисининг деярли ярмини ташкил қилади. Ўзбекистон 11 йилдан ортиқ вақт давомида иқтисодий ривожланишнинг жадал суръатларини намойиш қилмоқда. 2017-2018 йилларда халқаро молиявий ташкилотлар мамлакат ЯИМнинг 7,4 фоиздан кам бўлмаган даражада ўсишини кутишмоқда. Бошқача айтганда, Марказий Осиё аҳолисининг ярми шундай тезкор ижтимоий-иқтисодий ривожланиш суръатлари билан «таъминланган». Бундан ташқари, ўзбеклар етакчиси, халқаро муҳокамага қўйиш йўли орқали 2017-2021 йиллар учун Ўзбекистонни ривожлантириш бўйича Ҳаракатлар стратегиясини қабул қилиб, ижтимоий-сиёсий ҳаётнинг барча соҳаларини модернизациялаш, валюта-молиявий, инвестицион ва савдо-иқтисодий жабҳаларда мисли кўрилмаган ислоҳотларни амалга оширмоқда.\nЯдровий қуролни қўллаш хавфи, халқаро терроризм, қуролли тўқнашувларнинг кўпайиши, иқлимнинг ўзгариши ва илмий тараққиётнинг мисли кўрилмаган асоратлари – инсоният олдида турган энг жиддий хавф кўринишлари ҳисобланади. БМТ бош котиби Антониу Гуттериш Бош ассамблеянинг 72-сессиясида ана шундай баёнот билан чиқди. «Биз – халқлар» ва Бирлашган Миллатлар Ташкилоти жиддий чақириқларга йўлиқмоқда»,- деди у. «Одамлар азобланмоқда ва ғазабга тўлмоқда. Улар хавфсизлик, тенгсизлик, низоларга доир вазият ёмонлашиб бораётгани, иқлим ўзгараётганини кўришмоқда», — деди Гуттериш. Бош котиб бугунги кунда «дунё қарама-қаршиликларга тўла экан»ини қайд этиб, БМТ билан ҳамкорликда «ишончни қайта тиклаш ва дунёни яхши томонга ўзгартириш» мумкинлигини таъкидлади.\nИнсоният учун энг жиддий хавф-хатарлар орасида Гуттериш ядровий таҳдидни биринчи ўринда қайд этди. БМТ бош котибининг таъкидлашича, «ядровий қуролнинг қўлланилишига ақл бовар қилмайди». Шу ўринда у КХДРнинг ракета ва ядровий синовларини кескин қоралади.\n«Мен КХДР ва БМТ таркибига кирувчи мамлакатларни Хавфсизлик Кенгаши (ХК) резолюцияларига тўлиқ амал қилишга чақираман», — деди Гуттериш ва ХКга бу масалада бирдамликни сақлаб қолишни сўраб мурожаат қилди.\nТаҳдидлар рўйхатининг иккинчи қаторида Гуттериш халқаро терроризмни қайд этди. У 2018 йилда жаҳон ташкилоти шафелигида биринчи марта экстремистларга қарши ихтисослашган идоралар раҳбарлари билан учрашув ўтказишини таъкидлади. Бош котибнинг сўзларига кўра, бу «халқаро терроризмга қарши янги ҳамкорликка асос солиш» имконини беради.\nГуттериш энг жиддий чақириқлар орасида шунингдек турли қуролли тўқнашувларнинг кўпайиш хавфини алоҳида таъкидлади. «Бугунги урушларда ҳеч ким ютмайди. Суриядан Ямангача, Жанубий Судандан Сахелгача, Афғонистон ва бошқа ерларда фақат сиёсий қарорлар билангина тинчликка эришиш мумкин», — деди у.\n«Ўзимизни алдашга не ҳожат?! Хаосни юзага келтираётган можароларни ҳал қилмас эканмиз, терроризмнинг илдизини йўқ қила олмаймиз», — деди Гуттериш. У Мьянмадаги вазиятга алоҳида эътибор жалб қилди. «Мьянма ҳукумати ҳарбий операцияларни тўхтатиб, аҳолига ҳеч қандай тўсиқларсиз гуманитар ёрдам кўрсатишни таъминлашлари керак. Шунингдек улар роҳингяларнинг норозилигига эътибор қаратиши лозим, уларнинг мавқеи жуда узоқ вақтлардан буён ноаниқ бўлиб келган», — деди бош котиб. Иқлим ўзгариши билан боғлиқ хавф ҳақида сўзлар экан, Гуттериш ўтган ўн йиллик инсоният тарихидаги энг иссиқ давр бўлганини қайд этди. БМТ бош котибининг сўзларига кўра, жаҳон океани сатҳининг кўтарилиши ва иқлимнинг беқарорлигига таъсир қилувчи бошқа омиллар миллионлаб одамлар ҳаётига хавф солмоқда. Бундан ташқари, Гуттериш кўпгина минтақаларда кузатилаётган табиий офатларга ҳам эътибор қаратди. Шу муносабат билан Антониу Гуттериш жаҳон ҳамжамиятини иқлимга доир Париж келишуви қоидаларига қатъий амал қилишга чақирди.


NEST ONE - Ўзбекистоннинг биринчи осмонўпар биноси\nMurad Buildings ва Ozguven Ўзбекистонда биринчи ва ҳозирча ягона осмонўпар бино номини эълон қилди.\nNEST ONE - Tashkent City ҳудудида қурилаётган ноёб концепцияга эга бино шундай номланди. NEST ONE кўп функцияли турар-жой мажмуаси аҳолиси учун қулай ва ишончли «уя» ни ифодалайди. Осмонўпар бино учун ном танлашда лойиҳа учун танланган «осмон ҳамма учун» концепциясидан келиб чиқилган.\n29 август куни Hyatt Regency Tashkent меҳмонхонасида осмонўпар бино 51 қават = 266,5 метр бўлиши эълон қилинди. Аввалги матбуот анжуманида қайд этилган баландликдан 51,5 метр юқори.\nКўп функцияли бинода офислар, ресторанлар, спорт майдончалари, бошқа жамоат жойлари ва ҳашаматли 746та хонадон бўлади. Ҳафтада 7 кун, кунига 24 соат бино хавфсизлик хизмати ва видеокузатув камералари муҳофазаси остида бўлади. Бундан ташқари, ҳар бир хонадонга масофадан бошқариш тизими ўрнатилади, унинг ёрдамида дазмол ўчирилганлигини текшириш, бошқа электр жиҳозлари ишлаяптими, квартирага қайтиб келишдан олдин кондиционерни олдиндан ёқиш ва яна кўп нарсаларни бошқариш мумкин.\nИшлаб чиқувчи компаниялар вакиллари Мурод Назаров ва Уғур Озгювен бўлғуси осмонўпар бинонинг лойиҳаси, дизайни ва хавфсизлигига оид янги тафсилотлар ҳақида сўзлаб беришди.\nМурод Назаров, Murad Buildings компанияси раҳбари:\n«NEST ONE нафақат Ўзбекистондаги энг баланд бино бўлиб қолади, балки бутунжаҳон сифат стандартларига жавоб берадиган, пухта ўйланган меъморий ечимлар ва инфрастукуралар туфайли ўз фуқароларига янгича қулайлик яратади. Сиз, эҳтимол, «3000 м2 майдонга эга бўлган квартира» ёзуви билан билбордларга кўзингиз тушган ва бу нимани англатиши ҳақида ўйлагандирсиз.\nNEST ONEнинг ноёб хусусиятларидан бири ушбу 3 000 квадрат метр. Бу майдон 33 жамоат жойлари, жумладан, меҳмон хоналари, конференция заллари, SPA-салонлари, фитнесс маркази, сузиш ҳавзаси, кутубхона ва бошқалар орасида тақсимланади. Буларнинг барчаси ягона бошқарув тизими доирасида барча осмонўпар бино аҳолисига тақдим этилади».\nУғур Озгувен, Ozguven меъморий бюроси директори:\n«Биз модерн услубидаги бинони лойиҳалаштирдик: дизайн ва шакллар эргономикани ва кўзни қувонтирадиган эстетикани таъминлаш учун мўлжалланган. NEST ONE энг кичик майдонга эга хонадонни сотиб олганда ҳам, сиз нафақат яшаш майдони эгаси бўлиб, балки сиз 5-юлдузли меҳмонхона тақдим этадиган қулайликлардан баҳраманд бўласиз».\nҚурувчиларнинг фикрига кўра, бинонинг пойдевори учун ноёб баррет тизими қўлланилади, бу тизим Ўзбекистонда илк бор қўлланилмоқда. Бундан ташқари, Истанбул университетида зилзила синовлари ўтказилди ва бино 9 баллгача бўлган зилзиладан омон қолишига ишонч ҳосил қилинди. Яна бир муҳим масала - шамол. Ишлаб чиқувчилар томонидан Германияда объектнинг шамол симуляцияси синовлари ўтказилди. Бинонинг ҳар бир қаватида шамол оқимлари тренажерларда синалди. Ушбу синовлар натижасида бинонинг олд тизими батафсил ҳисоблаб чиқилган.\nШунингдек, бўлғуси осмонўпар бинони махсус бетон билан таъминлаш учун шаҳарнинг чеккасида бетон завод қурилади, бу завод фақатгина NEST ONE лойиҳасини бетон билан таъминлайди.\nЎзбекистоннинг энг юқори ва кўп функцияли биносида кўчмас мулкни сотиш 2019 йил 14 сентябрда бошланади. Дастлабки ҳисоб-китобларга кўра, қурилиш ишлари 2021 йилнинг декабр ойида тамомланади.\nНашр санаси: 30-08-2019\nМуниса Ризаева тез кунда янги клип тақдим этади


Таиланд: оломон ғазабда, ҳукумат ташвишда | interpress.uz\nТаиланд: оломон ғазабда, ҳукумат ташвишда\nВазирлар Маҳкамасининг Бош вазир томонидан чақирилган навбатдан ташқари йиғилишида 15 октябрдан бошлаб Бангкокда фавқулодда ҳолат эълон қилинди. Мазкур чора Миллий хавфсизлик кенгашининг таклифи билан жорий этилди. Таъкидланишича, агар вазият яхшиланмаса, у ҳолда комендантлик соати амал қилади.\nБундан ташқари, полиция бошлиғи раҳбарлигида ва Бош вазир ўринбосари генерал Правит Вонгсуван назорати остида бўладиган Фавқулодда ҳолатлар бўйича марказ ташкил этиш варианти кўриб чиқилмоқда.\nБош вазир Прают Чан-Оча вазият ҳарбий ҳолат эълон қилинишини талаб этмаслигини ва истеъфога чиқиш нияти йўқлигини маълум қилди.\nТаҳлилчиларга кўра, Таиланддаги айни вазият секин-аста 2014 йилдаги ҳарбий тўнтаришдан сўнгги ҳолат сари бормоқда. Хусусан, беш кишидан ортиқ одамларнинг гуруҳ бўлиб тўпланиши мумкин эмас, мансабдор шахслар исталган шахсни (ордер бўлган ҳолатда) 30 кунгача узайтириш имконияти билан 7 кунга қамоққа олиши, ҳарбийлар эса полицияга ёрдам бериш учун сафарбар этилиши мумкин.\nШуни ҳам айтиш керак, норозилик намойишлари туфайли кўпчилик гуруҳларнинг етакчилари қамоққа олинди ва намойишларни ўтказиш, режалаштириш ишларида тартиб йўқолди. Шундай бўлса-да, аҳоли орасида намойишчилар сафига қўшилаётганлар сони ортиб бормоқда. Уларни ҳозирча очиқда қолаётган норози гуруҳлар етакчилари — Пханупхон Чаднок ва Тхаттхеп Риангпрапхайкитсери ўзларининг атрофларига жалб этишга ҳаракат қилмоқдалар. Ҳукумат сиёсатига норозилик билдираётганларнинг асосий қисми талабалар ва ёшлардан иборат. Ўтган кунлар давомида уларнинг сафига мамлакат жанубидаги Хатяй, шимолидаги Чиангмае шаҳарлари ёшлари қўшилди.\nЭслатиб ўтамиз, Таиландда жорий йилнинг июл ойида бошланган норозилик намойишлари ҳозирга қадар давом этяпти. Намойишчилар дастлаб ҳукумат юритаётган сиёсатга норозилик билдириб, Бош вазир ва унинг жамоасини истеъфога чиқишини талаб қилган бўлсалар, кейинчалик қиролнинг ваколатларини чеклаш талабини илгари сурмоқдалар. Намойишлар мамлакатдаги 77 та вилоятнинг 90 фоизида бўлиб ўтяпти.\nPrevious articleБританияда карантин чоралари тикланяпти\nNext articleЎзбекистондаги олий таълим муассасалари рейтинги эълон қилинди


Объект яратилган сана: 1567 г.\nҲудуд: Бухоро вилояти\nКатегория: Меъморчилик иншоотлари, Ёдгорликлар\nМеъморий обида Абдуллахон II томонидан бунёд этилган. У (тўлиқ исми: Абдулла ибн Искандархон ибн Жонибек султон ибн Хожа Муҳаммад ибн Абдулхайрхон) (1534, Миёнқол, Офаринкент қишлоғи – 1598, Самарқанд, Бухоро яқинидаги Баҳоуддин мажмуасига дафн этилган) ўзбек давлатчилиги тизимидаги Бухоро хонлигининг шайбонийлар сулоласидан чиққан энг йирик ҳукмдори (1583-1598), давлат арбоби, саркарда, илм-фан, маърифат, маданият ҳомийси. Бобоси Жонибек султон Кармана ва Миёнқол ҳокими бўлган. Отаси Искандар султон ўғли туғилган пайтда Офаринкентни, кейинчалик Карманани бошқарган. Абдуллахон II Шайбонийхон вафотидан кейин парчаланиб кетган мамлакат ҳудудини қайта бирлаштириш, марказий давлат ҳокимиятини мустаҳкамлаш учун ёшлик чоғидан қаттиқ кураш олиб борган. Унинг ҳукмронлиги даврида Бухорода илм-фан, санъат, шаҳарсозлик, адабиёт ва шу каби соҳалар гуллаб-яшнади.\nАбдуллахоннинг бутун ҳукмронлик даври тинимсиз урушларда кечди. 1574-йил Балхни, 1578-йили Самарқандни, 1583-йил Тошкент ва Фарғонани, 1584-йили Бадахшонни, 1595-йили Хоразмни забт этади ва ўз давлати таркибига қўшиб олди. Абдуллахон ИИ даврида мамлакат ҳудуди Қашқардан Орол ва Каспий денгизлари соҳилларигача, Туркистон ва Сайрамдан Хуросоннинг шарқий қисмигача бўлган ерлардан иборат эди. Марказлашган давлат ташкил этилгач, мамлакатда илм-фан ва маданият ривожланди.\nАбдуллахон мадрасаси хонликдаги энг йирик маърифат маскани сифатида бунёд этилган. Унинг қурилиши ўрта асрларнинг сўнгги даврида, яъни 1588-1590-йилларга тўғри келади.\nМеъморий обиданинг қурилишида хом ва пишган ғишт, лой, тахта, махсус “қир” қотишмаси ва шу каби маҳсулотлардан фойдаланилган. Меъморий обиданинг умумий кўриниши ҳақида гапирадиган бўлсак, ҳовли атрофини икки ошёнли ҳужралар ўраб туради. Ҳар икки томонида баланд пештоқ жойлашган. Пештоқлар орқали ичкари хоналар ва хонақоҳга ўтилади. Мадрасанинг катта пештоқи жанубга қараган. Пештоқ қанотлари ва гулдасталар сиркор безаклар билан пардозланган. Дарвозадан ўтиб, икки ёнидаги катта хоналар – дарсхона ва масжидга кирилади.\nМеъморий обида Шарқ анъаналарини ўзида мужассамлаштирган, губазли услубда, безаклар қўлланилган ҳолда қурилган. Модарихон мадрасаси билан биргаликдаги кўриниши “қўш” услуб намунаси ҳисобланади. Мадраса дарвозаси хотамкори услубининг ноёб намунаси – гиррих шаклли майда ёғоч парчаларидан терилган. Меъморий обиданинг ўзига хос томонларидан бири шундаки, тузилиши одатдаги мадрасалардан анча фарқ қилади. Мадраса ўз рўпарасидаги Модарихон мадрасасига қараб бироз эгилган ҳолатда қурилган. Модарихон мадрасаси Абдуллахоннинг онасига атаб қурилганлигини ҳисобга олсак, ўзига хос онага ҳурмат рамзидир. Абдуллахон даври меъморчилигининг етук намунаси бўлган бу мадраса Бухоро меъморчилигининг XVI асрда эришган барча ижодий ютуқларни намойиш этади.\nМеъморий обиданинг бугунги кундаги ҳолати ҳақида гапирадиган бўлсак, 1997-йил Бухоро шаҳрининг 2500 йиллиги муносабати билан Бухородаги барча меъморий иншоотлар қаторида Абдуллахон мадрасаси ҳам қайта таъмирдан чиқди. Ҳозирда Ўзбекистоннинг турли жойларидан Бухорога ташриф буюрган сайёҳлар ва чет элллик туристлар диққат-эътиборидаги сайиргоҳга айланган.\nМеъморий обида ЮНEСКО ташкилотининг Бутун Жаҳон ёдгорликлари рўйхатига киритилди. Ҳалигача чет эл сайёҳларининг диққат-марказида. Ўзбекистон Республикаси Олий Мажлисининг 2000-йил 30-августда қабул қилинган “Маданий мерос обйектларини муҳофаза қилиш ва улардан фойдаланиш тўғрисида”ги қонуни меъморий иншоот муҳофазасининг ўзига хос ҳуқуқий кафолатидир.


Диктатурадан Демократияга | Birdamlik.info\n30 Йўқлик тоифалар\t16.07.2014\n(1) Ушбу матнда фойдаланилган “Сиёсий бўйсинмаслик” атамаси Роберт Хелви томонидан жорий этилган. “Сиёсий бўйсинмаслик” сиёсий мақсадларда қатъий ва фаол ќўлланиладиган зўравонликларсиз кураш (норозилик, ҳамкорликни ва аралашишни рад этиш) ҳисобланади. Ушбу атама зўравонликларсиз курашнинг пацифизмга ва ахлоқий ёки диний“зўравонликсизлик”га тенглаштирилиши туфайли юзага келган чалкашлик ҳамда нотўѓри тушунчага жавоб тариқасида пайдо бўлди. “Бўйсинмаслик” ҳукуматга итоат этмаслик йўли билан ва тобе бўлишдан бўйин товлаш орқали ошкора қарши чиқишни англатади. “Сиёсий бўйсинмаслик” ушбу (сиёсий) фолият ҳамда унинг мақсади (сиёсий ҳукмронлик) ќўлланиладиган вазиятни тасвирлайди. Ушбу термин одатда, аҳолининг диктатуранинг куч манбаларига мунтазам ҳужум қилиши ва шу йўлда стратегик режалаштириш ҳамда норозилик акцияларидан қасддан фойдаланиш орқали ҳукумат муассасаларини унинг назоратидан озод этиш мақсадидаги ҳаракатларини белгилашда ишлатилади. Мазкур ишда сиёсий бўйсинмаслик, зўравонликларсиз қаршилик ва зўравонликларсиз кураш атамаларидан бир хил маънода фойдаланилмоқда,зеро, охирги икки атама кенг тоифадаги мақсадлар (ижтимоий, сиёсий, психологик ва ҳоказо мақсадлар) учун курашга тааллуқлидир. Юқорида зикр этилган мамлакатларда диктатуранинг ағдарилиши жамиятнинг шафқатсиз тузумдан мерос бўлиб қолган қашшоқлик, жиноятчилик, қоғозбозлик ва атроф-муҳитни вайрон қилиш каби бошқа муаммоларини ҳал қилмади. Бироқ бундай якка ҳокимликнинг ағдарилиши зулм қурбонларининг азият чекишини камайтирди ва жамиятни янада кенг сиёсий демократия, шахсий эркинлик ҳамда ижтимоий одиллик асосида қайта қуришга йўл очиб берди.\nОзодликка зўравонлик орқали эришиш Бундай вазиятларда нима қилиш керак? Бу борадаги аниқ имкониятлар фойдасиздек туюлади. Негаки, конституциявий ва қонуний тўсиқлар, суд қарорлари ва жамоатчилик фикрини одатда диктаторлар менсимайди. Одамлар шафқатсизлик, қийноқлар, йўќолиб қолишлар ва қотилликларга жавоб тариқасида диктатурага қарши фақат куч ќўллаш орқали курашиш мумкин, деган хулосага келишлари тушунарли. Баъзида ғазабланган қурбонлар барча имкониятлар ўзларига қарши бўлишига қарамай, куч ишлатиш ёки урушнинг мавжуд ҳар қандай воситаси ёрдамида ушбу иллатга қарши курашиш учун бирлашди. Бундай одамлар кўпинча катта азоб-уқубатлар чекибва жонини фидо қилиб, мардонавор курашди. Баъзида улар муайян натижаларни ќўлга киритсада, камдан-кам ҳолларда озодликка эришган. Шиддатли ќўзғолонлар шафқатсиз қатағонга сабаб бўлиб, бу одамларни аввалгидан ҳам ночор аҳволга солиб ќўяди.\nМаймунлар ўша кеча чолнинг ухлаб қолганини кўриб, уларни ушлаб турган тўсиқларни ва қозиқдеворни бутунлай бузиб ташлади. Улар чол омборхонада сақлаётган меваларни ҳам олиб, ўрмонга кетди ва қайтиб келишмади. Орадан ҳеч қанча вақт ўтмай чол очликдан оламдан ўтди”. Ю-ли-зи шундай деган эди: “Баъзилар ўз халқини адолатли тамойиллар эмас, балки ҳийла-найранг билан бошқаради. Бу билан улар маймунлар ҳукмдорига ўхшамайдими? Улар ўзларининг аҳмоқлигидан шубҳаланмайди ҳам. Халқи эс-ҳушини йиғиштириб олиши билан уларнинг ҳийла-найранглари иш бермай ќўяди”.


Имомали Раҳмоннинг Ўзбекистонга давлат ташрифи дастури маълум қилинди\n12:50 / 15.08.2018 54107\nТожикистон президенти Имомали Раҳмон Тошкентга 17 август куни тонгда келади. Бу ҳақда Ўзбекистон президентининг матбуот котиби Комил Алламжонов хабар берди.\nКуннинг иккинчи ярмида “Ўзэкспомарказ”да Тожикистон маҳсулотлари кўргазмаси бўлади. Имомали Раҳмон пойтахтдаги “Артел” заводига ҳам ташриф буюриши кўзда тутилган.\nТожикистон Президенти 18 август куни Олий Мажлис Қонунчилик палатаси Спикери Нуриддин Исмоилов, бош вазир Абдулла Арипов билан учрашувлар ўтказади. Имомали Раҳмон шу куни Самарқандга ташриф буюриб, диққатга сазовор масканларни зиёрат қилади.\nҚайд этилишича, ташриф давомида дастурга ўзгаришлар киритилиши мумкин.\nТожикистон Республикаси Президенти Эмомали Раҳмоннинг Тошкентга ташрифи доирасида Ўзбекистон ва Тожикистон ўртасида давлатлараро стратегик шериклик тўғрисидаги шартнома имзоланди. Энди Ўзбекистон ва Тожикистон стратегик шерик давлатларга айланди\nТожикистонда Россияга пул топгани кетган ҳарбий хизматга чақирувчиларнинг ота-оналари ушлана бошланди – ОАВ\nЎзбекистон ва Тожикистон чегара масаласи бўйича музокаралар ўтказди


imon.uz 22-05-2020 595\nКишидан ҳеч нарсани (ёрдамини, меҳнатини) аямайдиган, кишига ғамхўрлик қиладиган, меҳрибон одам – сахий дейилади. Саховат қўлини чўзмоқ – олийҳиммат билан ёрдам қўлини чўзмоқдир.\nИнсон табиати қизғончиликка мойил яратилган. Ҳаётда ҳам бирон нарсангизни одамларга берсангиз ўзингизда камайиб қолади. Зоҳиран шундай. Аммо, Аллоҳ таоло: “Сен эҳсон қилсанг ўзингга қиласан, сен берган нарсангни камида ўнтага кўпайтириб бераман”, деб ваъда қилмоқда. Шайтон эса: “Камбағал бўлиб қоласан берма”, деб васваса қилади. Шайтон: “Бой бўламан десанг қимор ўйна,ўғирлик қил, фоизга пул бер, тарозида алда”, - деб жиноий ишларга ундайди. Бу ишлар охири фақирлик, шармандачилик, қалб қорайиши, юзсизлик, оқибатсизлик билан тугайди. Охиратда дўзах азоби берилади. Демак, инсон саховатли бўла олиши учун шайтон васвасаларига учмай имон неъмати билан шарафланиши, берган пулим, ёрдамим, ҳеч қачон зое кетмайди, менга камида ўн баробар бўлиб қайтади, деб ният қила олиши керак. “Яхшилик қил дарёга ташла, балиқ билар, балиқ билмаса Холиқ билар”, дейилган. “Яхшилик қил дарёга ташла (оқиб кетганига, йўқолганига парво қилма) ажрини чўл – биёбондан сўра” яъни, дарё ҳам, чўл ҳам Аллоҳнинг мулки, сен қилган яхшиликни Аллоҳ ўн баробар сенга қайтаради – деб ишониш керак. Демак, бу сўзларга амал қилмоқ учун кишида имон-ишонч керак. Бағрикенглик ва сахийлик имонли қалб соҳибидан ҳосил бўлади.\nЖаннатга сахий аввал киради\nРивоят: Жаннат эшигига 4 бахтли одам етиб келишди. Илмга амал қилган олим. Ватанини, номисини, молини ҳимоя қилиб ўлган шаҳид. Ҳажи қабул бўлган Ҳожи киши. Умрида Аллоҳ учун саховат қўлини чўзиб яшаган сахий одам. Фаришта сўрар экан:\n- Мен Ҳажи қабул бўлган ҳожиман.\n- Сизни ким бу йўлга бошқарди?\n- Олим устозим, дер экан.\n- Тўхтаб туринг, устоздан олдин ўтмассиз.\n- Мен шаҳидман.\n- Сизга ким шаҳидлик йўлини ким ўргатди?\n- Устозим – илм аҳли.\n- Тўхтаб туринг, сиз кимсиз?\n- Мен илмга амал қилган олимман.\n- Мен бир умр Аллоҳ берган мол – мулкни муҳтожларга, илм йўлида юрган талабаларга бериб ҳожатларини чиқариб яшаган саховатли кишиман.\nФаришта айтар экан: “Сахий кишидан сиз уч киши баҳраманд бўлган экансизлар. Молини Аллоҳ йўлида улашган, тарқатган сахийнинг даражаси, аввал жаннатга киришга сабаб бўлади”.\nҲа сахий одамнинг юзи ёруғ, ҳурмати икки дунёда баланд, йўли очиқ, қалби қувончли, уйқуси оромли, туни талофотсиз бўлади.\nМаънавий саховат ҳақида\nМуҳтожларни яхши кўрмоқ, уларга раҳм – шафқат билан қарамоқ, ҳожатини пул, мол ёрдам билан чиқармоқ олий ҳиммат қалб эгасига хосдир.\nОлий ҳимматлик аввало яхши сўздан, меҳрли мулоқотдан бошланади. Муҳаммад саллоллоҳу алайҳи васаллам: “Биродарингга берадиган энг яхши ҳадянг – ҳикматли сўзингдир”, деганлар. Яъни, маънавий саховат - энг яхши саховат демакдир. Очиқ чеҳралик билан: “Ассалому алайкум” дейиш ҳам “Ва алайкум ассалом” деб чиройли алик олиш ҳам кишини маънавий бой киши эканлигига далолатдир.\nАдашганларга йўл кўрсатмоқ, очиқ чеҳралик, муҳаббатли қалб билан юзланмоқ, йўлдаги кишиларга озор берувчи нарсаларни олиб ташламоқ маънавий саховатдир.\nЯхшилик қилганини миннат қилмаслик, хатто ўз қалбида ўзига нисбатан бино қўймаслик маънавий саховатдир.\nЯхшилик қилган одам яхшиликни савоб умидида қилиши, савоби йўқолмасин деб, ўзини яхшилигини ҳимоя қилмоғи лозим. Қилган яхшилигини эсидан чиқариб юборсин. Яхшилик қилган кишиси ундан ҳеч қачон ҳижолат чекиб қолмаслигини таъминлаши лозим. Демак, миннат ва яхшиликни суистемол қилиш сахий кишининг иши эмас.\nҲайр эҳсонни жойига қилинг\nҲар бир амалда ўз қоидаларига ва шартларига риоя қилмаса савоби куйиб кетади. Шариат тиллодан тоғни эҳсон қилсангиз ҳам, жойига, ҳақдор кишига, миқдорини билиб эҳсон қилишга буюради. Демак, яхшилик қилиш илмини аввало ўрганиб чиқмоқ лозим. Кимга, қанақа, қай вақтда, нима учун? деган саволларга жавоб топиш керак. Чунки мол дунё топиш, яшаш қоидалари каби қатъий қоидаларга бўйсунади.\nИсроф қилмоқ, ноўрин жойларга сарфламоқ, шошма – шошарлик катта хато ҳисобланади. Бу каби ишларга заррача савоб берилмайди, балки гуноҳкор бўлиб қолиш ҳам мумкин.\nҚиёматда ҳар бир одам “Бу мол – мулкни қандай топдинг ва қаерга сарфладинг”, деган савол жавобдан ўтмагунча жаннатга кирмайди.\nИнсоннинг жони, моли, обрўси, ақли, насли, дини дахлсиз деб эълон қилган ислом дини ҳеч бир одамга зулм ва ноўрин буйруқларни юкламайди. Исломда зарар бериш ҳам, зарар қабул қилиш ҳам йўқ. Балки қилинган ҳар бир эҳсон учун камида ўн баробар кўпайиб эгасига қайтиши бор. Бунга Аллоҳнинг ўзи ваъда бермоқда.\nАбдумутал домла ОТАБОЕВ


Қонунчиликда қандай ечим бор?\nМен иш вақтим соат 08:00 дан 17:00 гача. Уч нафар фарзандим бор, шулардан иккитаси мактабгача таълим муассасасида. Иш вақтимга 30 минут кеч бориб ва 30 мин эртароқ кетишим мумкинми (фарзандларимни МТМга вақтида олиб бориш ва олиб кетиш учун)? Конунчиликда кандай ечими бор?\nУшбу масаланинг иккита ечими бор:\n1. Мослашувчан иш режимини ўрнатиш. Меҳнат кодексининг 114-моддасига биноан ходим иш тартиби ёки графигига ёхуд меҳнат шартномаси шартларига мувофиқ ўз меҳнат вазифаларини бажариши лозим бўлган вақт иш вақти ҳисобланади.\nИш вақти деб ҳисобланадиган вақтни аниқлаб олишни билиш муҳим амалий аҳамиятга эга. Зотан айни шу вақтга белгиланган тартибда ҳақ тўланиши лозим, айни шу вақтда ходим меҳнат шартномасида шартлашилган меҳнат вазифаларини бажариши, иш берувчи эса ундан бу вазифаларни бажаришни талаб қилишга ҳақлидир.\nМасалан: Мослашувчан иш вақти режими – иш вақтидан фойдаланишнинг шундай усулики, бунда корхонанинг айрим ходимлари (ходими) учун ёки бўлинмалари (бўлинмаси) жамоаси учун иш вақти муддатини муайян доирада уларнинг (унинг) ўзи томонидан бошқариб боришга йўл қўйилади. Аниқроқ қилиб айтганда, ходим ўзи учун белгиланган мослашувчан иш вақти режимининг вариантига қараб муайян календар даврда кундалик иш вақтининг бошланиш ва тугалланиш пайтини ёки иш кунлари сони ва муддатини ўзи белгилайди; фақат битта шарти жорий этилган иш вақти нормасини албатта ишлаб бериш и керак. Шунинг учун ҳам мослашувчан иш вақти режими, амалиётнинг далолат беришича, кўпроқ меҳнатига пировард натижаларга қараб ҳақ тўланадиган ҳамда иши бошқа ходимларнинг меҳнатига бевосита боғлиқлик-қарамликдан ҳоли бўлган ходимларга белгиланади\nМослашувчан иш вақти режимини жорий этиш учун, биринчидан, ходим ўз иш вақтини ўзи мустақил равишда бошқариб боришга ҳақли доиранинг аниқ кўрсатгичларини, иккинчидан, ходим ўзи учун белгиланган иш вақти нормасини қанча муддатда ишлаб бериши лозим эканлигини аниқлаб олиши ғоят муҳимдир.\nМослашувчан иш вақти режимининг муайян варианти иш вақтининг бошқа рақамлари каби, Меҳнат кодексининг 120 - моддасига биноан, ички меҳнат тартиби қоидалари, бошқа локал норматив ҳужжатлар билан (масалан тегишли низом билан), ёки ходим билан иш берувчи ўртасидаги келишувга биноан бевосита меҳнат шартномаси билан жорий этилади.\n2. Иш берувчидан сизга тўлиқсиз иш куни ёки тўлиқсиз иш ҳафтаси ўрнатиб беришини сўрашингиз мумкин. Меҳнат Кодексининг 229-моддасига кўра ўн тўрт ёшга кирмаган боласи бор аёлнинг илтимосига кўра иш берувчи тўлиқсиз иш куни ёки тўлиқсиз иш ҳафтасини ўрнатиб беришга мажбур.\nОхирги вақтларда магистратурада ўқиб туриб тўлиқ ставкада ишласа ташкилотни текшириш чоғида магистрант ишлаётган ташкилотга солиқ инспекцияси жарима солиши ва иш билан магистратурадаги ўқишни бирга олиб борган вақт учун тўланган ҳамма иш ҳақини қайтаришга мажбур қилиши мумкинлиги ҳақида кўп гапирилмоқда.... Далее\nОлий ўқув юрти бакалавриатини тугатган, ҳозирги кунда эса магистратурада таълим олаётган бир ёш мутахассисни ишга қабул қилаяпмиз. Гарчи у ўқир экан, унга 3 соатлик иш куни тайинланди ҳамда 0,5 иш ҳақи ҳисобланмоқда. Лекин бу талаба иш вақтидан ташқари пайтда кўпроқ ишлашга ва тегишинча иш ҳақини 100% олишга рози бўляпти (эҳтимол оилавий шароитлар туфайли).... Далее


Қозоғистоннинг коронавирусга қарши вакцинасини клиник шароитда синаш бошланди NUR-SULTAN. Kazinform – Қозоғистоннинг коронавирусга қарши вакцинасининг клиник синовлари бошланди, деб хабар беради Kazinform ҚР Таълим ва фан вазирлигига таяниб.\nҚозоғистон университетларининг дипломи Европада тан олинади NUR-SULTAN. Kazinform – 2021 йилдан бошлаб мамлакатимиз олий ўқув юртлари битирувчиларига янгиланган диплом иловаси (Diploma Supplement) берилади. Иловада мамлакатда олинган олий маълумот малакаси Европа малака тоифасига мос келиши кўрсатилади.\nҚозоғистон ва Ўзбекистон Ақтау ва Урганч ўртасида парвозларни очишни муҳокама қилди TASHKENT. Kazinform – Ўзбекистон ва Қозоғистон авиакомпаниялари вакиллари Урганч ва Ақтау ўртасида доимий рейсларни очиш масаласини кўриб чиқдилар, деб хабар беради Kazinform мухбири «Дунё» ахборот агентлигига асосланиб.\nДоллар арзонлашди ALMATY. Kazinform – Қозоғистон фонд биржасида (KASE) ўтказилган савдолар якунига кўра, АҚШ долларининг тенгега нисбатан қиймати пасайган, дея хабар беради Kazinform биржа маълумотларига таяниб. Савдо маълумотларига кўра, 16 сентябрь оқшоми билан таққослаганда долларнинг курси 1,83 тенгега пасайиб, 1 АҚШ доллари қиймати 424,65 тенгени ташкил этди.\nПахта терими бошланди: Қозоғистон АҚШдан 23 та комбайн сотиб олди MAQTAARAL. Kazinform - Туркистон вилоятининг Мақтаарал туманида пахта терими бошланди. Умумий 38,2 минг гектар майдонда ҳосил йиғим-теримиuа 15 бригада ва 403 теримчи жалб этилган, деб хабар беради Kazinform мухбири.\nҚР Парламенти Мажилиси раиси ТуркПА Бош котиби билан учрашди NUR-SULTAN. Kazinform – Мажилис спикери Нурлан Нигматулин Туркий тилли давлатлар парламент ассамблеяси (ТуркПА) Бош котиби Алтинбек Мамаюсупов билан учрашди, деб хабар беради parlam.kz.\nҚозоғистонлик велосипедчи «Tour de France» турида ғолиб чиқди NUR-SULTAN. Kazinform – Қозоғистоннинг «Astana Pro Team» велосипед клуби сардори, колумбиялик велопойгачи Мигеаль Анхель Лопес «Tour de France» кўп кунлик мусобақасининг 17-турида ғолиб бўлди. Бу ҳақда Kazinform велосипед клуби матбуот хизматига асосланиб хабар беради.\nКоронавирус: Қозоғистонда 3 916 киши даволанмоқда NUR-SULTAN. Kazinform – Қозоғистонда коронавирус билан касалланган 3 916 киши даволанмоқда. Улар орасида 35 нафари гўдак, деб хабар беради Kazinform Соғлиқни сақлаш вазирлигига асосланиб.\nҚозоғистонда 263 кишида пневмония қайд этилди NUR-SULTAN. Kazinform – Кеча Қозоғистонда пневмония билан касалланишнинг 263 та ҳолати ва 3 та ўлим ҳолатлари қайд этилди, 72 киши соғайиб чиқди, дея хабар беради Kazinform coronavirus2020.kzга асосланиб.\nҚозоғистонлик ёш истеъдод эгаси America's Got Talent финалига чиқди ALMATY. Kazinform – Қозоғистонлик ижрочи кун давомида АҚШда бўлиб ўтган томошабинларнинг овоз бериш натижаларига кўра фаворитлар қаторига кирди ва машҳур жаҳон шоусининг финалида иштирок этиш имкониятини қўлга киритди, деб хабар беради Kazinform мухбири.\nКоронавирус: Бир кунда 72 одам касалланиб, 188 одам соғайиб чиқди NUR-SULTAN. Kazinform –Қозоғистонда ўтган суткада 72 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kzга таяниб.


UzPFL :: Ўзбекистон Coca-Cola кубоги. “Локомотив” кичик ҳисобда ғалаба қозонди, “Бунёдкор”дан 10:0 ва бошқа натижалар\nCoca-Cola Суперлига. “Бунёдкор” ўз майдонида “Навбаҳор” билан дуранг ўйнади\nU-21. АГМК пешқадамлигини мустаҳкамлади\nФутзал. “Нефтчи” йирик ҳисобда ғалаба қозонди\nФутзал. Иккинчи давра ўйинларига старт берилди


Қурбонлик сўйиш ва сочни олиш\nBy Шайх Саидаҳмад Нуриддин on 08/30/2017 ФИҚҲ ҲАЖ ВА УМРА\n(21) Қурбонлик сўйиш\nҲожилар Жамрати куброда тош отиб, ярим эҳромдан чиқишгач, қурбонлик қиладилар. Жобир розияллоҳу анҳудан ривоят қилинган ҳадисда шундай дейилади: “Сўнг Расулуллоҳ соллаллоҳу алайҳи ва саллам Манҳарга бориб, ўз қўллари билан олтмиш учта туя сўйдилар. Сўнг (қолган туяларни) Алига бердилар. Қолган туяларни Али сўйди. Расулуллоҳ соллаллоҳу алайҳи ва саллам уни қурбонликларга (ёхуд уларни сўйишга) шерик қилдилар”. Расулуллоҳ соллаллоҳу алайҳи ва саллам қурбонлик қилган туялар сони юзтадан иборат эди.\nҲожилар қурбонликларни Манҳардан ташқари Минонинг хоҳлаган жойида, шунингдек, Маккада ҳам сўйишлари жоиз. Расулуллоҳ соллаллоҳу алайҳи ва саллам айтадилар: “Мен бу ерда (яъни Манҳарда) сўйдим, аслида Минонинг барча ерлари қурбонлик сўйишга яроқлидир”. Ҳадиснинг баъзи ривоятларида шундай дейилади: “Макканинг барча водийлари (ҳожилар Маккага кириб келишлари учун яроқли) йўл ва қурбонлик сўйиладиган жойдир”.\nҲожилар қурбонликларни ўзлари сўйишлари ёки бошқа бировларни вакил қилиб тайинлашлари ва улар ҳожилар номидан сўйишлари жоиз.\nҲожилар қурбонликларидан ейишлари мустаҳаб. Жобир розияллоҳу анҳунинг ҳадисида шундай дейилади: «Сўнг Расулуллоҳ соллаллоҳу алайҳи ва саллам буюрдилар: (у зот ва Али сўйган) ҳар бир туядан бир парчадан гўшт олиниб, бир қозонда қайнатилди. Икковлари қозондаги гўштдан едилар ва шўрвасидан ичдилар». Баъзи уламоларнинг фикрича, қурбонлик гўштидан ейиш вожибдир. Иншааллоҳ, келгусида қурбонликка оид батафсил ҳукмлар баён қилинади.\n(22) Сочни қириш ёки қисқартириш\nҲожилар қурбонлик қилиб бўлишгач, сочларини қирадилар ёки қисқартирадилар. Сочни қириш уни қисқартиришдан афзал. Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтадилар: «Эй Аллоҳ, сочини қирганларни мағфират қил». (Саҳобалар) айтишди: «Эй Расулуллоҳ, сочини қисқартирганларни ҳам». Расулуллоҳ соллаллоҳу алайҳи ва саллам айтдилар: «Эй Аллоҳ, сочини қирганларни мағфират қил». (Саҳобалар) айтишди: «Эй Расулуллоҳ, сочини қисқартирганларни ҳам». Расулуллоҳ соллаллоҳу алайҳи ва саллам айтдилар: «Сочини қисқартирганларни ҳам».\nҲожилар сочларини ўзлари қиришлари ёки бировга қирдиришлари ҳам жоиз. Сочни бошнинг ўнг томонидан бошлаб олиш суннатга мувофиқдир. Анас розияллоҳу анҳунинг ҳадисида келишича, «Расулуллоҳ соллаллоҳу алайҳи ва саллам Минога келиб тушадилар, сўнг Жамрага бориб, тош отадилар. Сўнг Минодаги чодирларига келиб, қурбонликларини сўядилар. Сўнг сартарошга қараб: «Ол», дея, (бошларининг) ўнг томонига, сўнг чап томонига ишора қиладилар. Сўнг олинган сочларини одамларга улаша бошлайдилар». Тўғрироқ фикрга кўра, сочининг маълум бир қисмини қириш ёки баъзи жойларини қисқартириш билан кифояланмасдан, балки ё сочининг барчасини қириб олиши, ё барчасини қисқартириши лозим.\nСочни қириб олиш фақат эркакларга хос. Бинобарин, аёллар фақат сочларини қисқартиришлари мумкин. Расулуллоҳ соллаллоҳу алайҳи ва саллам айтадилар: «Аёллар сочини қириб олмайдилар, балки уларга вожиб бўлгани сочларини қисқартириш, холос». Аёллар ўрилган сочлари ёки умуман сочларининг учидан бир бармоқ бўғини миқдорида қисқартиришлари кифоя.\nҲаж ёки умрада сочни қириш ёки қисқартириш ибодат саналиб, инсон бунинг учун ажр-савоб олади. Аммо ундан бошқа ҳолатларда инсоннинг ниятига қараб, соч олиш ҳукми турлича бўлиши мумкин:\n1) Ибодат сифатида соч олиш бидъат. Чунки соч олиш фақат ҳаж ва умрадагина ибодат саналади. Қолаверса, кундалик ҳаётда ибодат сифатида сочни қириб олиш хаворижларнинг аломатларидан бири бўлган. Зеро, Расулуллоҳ соллаллоҳу алайҳи ва саллам уларни тавсифлар эканлар, жумладан шундай деганлар: «Уларнинг сиймо-аломати сочни қириб олишдир».\n2) Сочни тартибга солиш учун уни қириш ёки қисқартиришнинг зиёни йўқ. Зеро, бу иш мубоҳ-жоиз ишлар қабилидан саналади.\n Манҳар – Минодаги жойнинг номи. Луғавий маъноси – “қурбонлик сўйиладиган жой”.\n Ҳасан: Абу Довуд (1764), Ибн Можа (3074) ривояти.\n Саҳиҳ: Абу Довуд (1937), Ибн Можа (3048) ривояти.\n Бухорий (1727), Муслим (1302), Абу Довуд (1979), Термизий (913), Ибн Можа (3043) ривояти.\n Муслим (1305) ривояти. Расулуллоҳ соллаллоҳу алайҳи ва саллам сочларини табаррук учун одамларга улашганлари, шунингдек, сочларидан бошқа у зотдан қолган осор-нишоналарни табаррук қилиш ҳам фақат у зотга хос. Бинобарин, бу каби ҳадисларни солиҳ кишиларнинг осори-нишоналарини табаррук қилишга далил қилиш жоиз эмас.\n Саҳиҳ: Абу Довуд (1985) ривояти. Албонийнинг «Ас-саҳиҳа»сига (605) қаранг.\n Бухорий (7562), Абу Довуд (4765), Ибн Можа (175) ривояти.\n Мазкур ҳукмни шайхулислом Ибн Таймия «Мажмуул фатово»да зикр қилган.\nAvvalgi maqolaАрафа куни рўзаси\nKeyingi maqola Эгизакларга Ҳасан ва Ҳусан деб исм қўйиш шартми?


Украина Россиянинг гуманитар карвонини текширмоқда\nУкраина расмийлари Россия жўнатган 280та юк машинасидаги гуманитар ёрдам карвонини текширишга киришди. Россия бу ёрдам Украина шарқидаги муҳтож аҳолига жўнатилганини иддао қилмоқда. Бироқ Киев ва Ғарб давлатлари гуманитар ёрдам баҳона Россия Украинага бостириб кириши мумкинлигидан хавотир билдирган.\nРоссиянинг Украина шарқидаги аҳолига жўнатган гуманитар юклари ортилган машиналар карвонига 15 август куни Россиянинг ўнлаб зирҳли машиналари келиб қўшилгани хабар қилинди.\nУкраина ва Ғарб расмийлари Россия гуманитар юклар жўнатиш баҳонасида Украинага ҳарбий интервенция бошлаши мумкинлигидан хавотир билдирган. Кремл расмийлари эса бу иддаони рад қилган.\nУкраина Чегара хизмати матбуот котибига таяниб Рейтерс ахборот агентлигининг билдиришича, Украинанинг кўп сонли чегарачилари Россия ҳудудига ўтиб гуманитар юкларни текшириш ишларини бошлаган.\nРоссиянинг гуманитар юкларини олиб кетаётган юк машиналари карвони 14 август куни Украина чегарасидан тахминан 20 километр нарида жойлашган Россиянинг Каменск-Шахтинский шаҳри яқинида тўхтаган эди.\nУкраина расмийлари ҳам Москва томонидан Украина шарқида яшайдиган аҳолига гуманитар ёрдам деб айтилаётган юкларни текшириш бошланганини тасдиқлади.\nКузатувчилар 280та юк машинасининг текширувдан ўтказилиши Украина ва Россия ўртасидаги кескинликни юмшатиши мумкинлигини айтмоқда.\nБироқ Россиянинг зирҳли машиналари чегарани кесиб Украина ҳудудига ўтгани Россия гуманитар ёрдам баҳона Украинага бостириб кириши мумкинлиги ҳақидаги Киев ва Ғарб давлатлари хавотирини кучайтирди.\nРоссия расмийлари 280та юк машинаси Шарқий Украина аҳолисига ичимлик суви, озиқ-овқат ва бошқа зарурий ёрдам юкларини олиб кетаётганини маълум қилган.\nУкраина шарқида жойлашган Донецк ва Луганск вилоятларидаги Россия тарафдори бўлган айирмачилар жорий йил апрель ойидан бери Украина ҳукумати кучларига қарши жанглар олиб бормоқда.\nЎз навбатида ушбу қуролли можаро Россиянинг Ғарб давлатлари билан муносабатига салбий таъсир кўрсатди. Россия Украинадаги можарога алоқадор эмаслигини таъкидлаб келмоқда.\nПайшанба куни Британиянинг The Guardian ва The Telegraph нашрлари Россиянинг 23та бронетранспортёри чегарани кесиб, Украина ҳудудига ўтганини билдирди.\nБритания Ташқи ишлар вазири Филипп Хаммонд Россиянинг ҳарбий машиналари Украина ҳудудига ўтган бўлиши мумкинлигидан жиддий хавотирда эканини урғулади.\nЛитва Ташқи ишлар вазири Линас Линкевичус эса 15 августга ўтар кечаси Россиянинг 70та ҳарбий машинаси Украинага ўтгани ҳақидаги маълумотга эга эканини айтди.\nЖума куни НАТО расмийси Россия ҳарбий машиналари Украина ҳудудига ўтгани ҳақидаги иддаолар текширилаётганини билдирди.\n- Агар бу тасдиқланса, Россия айтган гапининг тескарисини қилаётганига далил бўлади. Россия можарога барҳам беришга чақириб, амалда тескарисини қилмоқда. Россия қўшинларини олиб чиқиши, Украинага қуроллар ва жанггарилар жўнатишни тўхтатиши, айирмачиларни дастаклашни тўхтатиши ҳамда Украина билан ҳақиқий ва ҳалол мулоқот бошлашга киришиши лозим, - деди НАТОнинг матбуот вакили Оана Лунгеску.\nРоссия Федерал хавфсизлик хизмати ҳузуридаги Чегара хизматининг минтақавий бўлими бошлиғи Россиянинг зирҳли машиналари Украина ҳудудига ўтганини инкор қилди.\nРоссия қуролли тўқнашувлар натижасида икки мингдан зиёд одам нобуд бўлган ва уйларини ташлаб хавфсиз жойларга қочишга мажбур бўлган Украина шарқидаги 250 минг аҳоли гуманитар ёрдамга муҳтож эканини таъкидламоқда.\nАйирмачилар бош қароргоҳи ҳисобланган Донецк шаҳри маъмурияти расмийлари сўнгги 24 соат давомида уюштирилган ҳужумлар оқибатида тинч аҳолидан 11 киши ўлганини маълум қилди.\nУкраина Ташқи ишлар вазири Павло Климкин жума куни Блумберг телевидениеси мухбири билан телефон орқали суҳбатида агар ҳукумат талаблари бажарилса, ўт очишни тўхтатиш келишувига эришиш мумкинлигини айтди.\n- Агар муҳим талабларнинг ҳаммаси бажарилса, биз икки томонлама ўт очишни тўхтатишга тайёрмиз. Биз террорчилар билан ҳеч қандай алоқага эга эмасмиз. Европада хавфсизлик ва ҳамкорлик ташкилоти (ЕХҲТ) миссияси улар назоратидаги ҳудудда кузатув олиб бориш имкониятига эга эмас. Гаровдаги одамларни озод қилишда бир оз муваффақиятга эришдик. Биз Россия- Украина чегарасини самарали назорат қилиш имкониятига эга эмасмиз. Агар ушбу жуда муҳим шартлар бажарилса, албатта икки томонлама оташкесим бўлади,- деди Украина Ташқи ишлар вазири Павло Климкин.


Давлат солиқ қўмитаси ҚҚС бўйича электрон-идорани ташкил қилди. — Alternatus\nДавлат солиқ қўмитаси ҚҚС бўйича электрон-идорани ташкил қилди.\n14.02.2020 NodirbekLeave a Comment on Давлат солиқ қўмитаси ҚҚС бўйича электрон-идорани ташкил қилди.\nДавлат солиқ қўмитаси Ўзбекистонда жисмоний шахсларга электрон хизматларни тақдим этувчи хорижий юридик шахслар учун ҚҚС бўйича идорани ташкил этди. Бу орқали компаниялар қўшимча қиймат солиғини тўловчилари сифатида рўйхатдан ўтишлари мумкин, дейилади бошқарма матбуот хизмати.\nҚҚС бўлинмаси рус ва инглиз тилларида ишлайдиган тах.уз сайтида мавжуд. Бу эрда компаниялар шахсий ҳисобларидан фойдаланишлари, ҳисоботларни топширишлари ва солиқ тўлашлари мумкин.\nРўйхатдан ўтказиш қоидалари Ўзбекистондаги доимий муассасалари орқали хизмат кўрсатадиган хорижий компанияларга нисбатан татбиқ этилмайди. Бундай компаниялар рўйхатдан ўтган юридик шахслар учун белгиланган тартибда ҚҚС тўловчилари сифатида рўйхатдан ўтказилиши керак.\n«Електрон кўринишда хизматлар кўрсатадиган хорижий компанияларнинг ҚҚС тўловчиларини рўйхатдан ўтказиш тартиби, техник имкониятларни тайёрлаш жараёни бир мунча вақт талаб этилишини ҳисобга олиб, солиқ идоралари жарималарни кечиктириш учун мурожаатларни тақдим этмайди»- дейилади хабарда.


ЕИ Байденнинг Австралия ва Британия билан иттифоқ тузиш қарорини танқид қилди\n25 октябр 2021, Тошкент вақти: 00:13\nФранциянинг “Шарль де Голль” учоқ ташувчи кемаси ва “Прованс” фрегати АҚШ кемалари билан 2021 йил мартида ўтказилган ҳарбий машқларда.\nАҚШнинг Европадаги иттифоқчилари президент Жо Байденнинг Австралия ва Буюк Британия билан стратегик Ҳинд-Тинч океани альянсини тузиш ҳақидаги қароридан норози. Вашингтон назарида мазкур иттифоқ Хитойнинг кучайиб бораётган таъсирига қаршилик кўрсатиши керак.\nEuronews хабарига кўра, ЕИ бош дипломати Жозеп Боррель АҚШнинг бу ишидан таассуф билдирган. Шу билан бирга, Боррель трансатлантика алоқалари яхшиланишига умид қилишини айтган.\nЕвропа кенгашининг ташқи ишлар бўйича вакили Фредерик Грар Вашингтон қарорини кескинроқ сўзлар билан изоҳлаган: “Бу билан Европа Иттифоқига Ҳинд-Тинч океани минтақасида унга ҳеч кимнинг кўзи учиб турмаганини писанда қилишди”, деган у.\n2018 йилда Франция ЕИ давлатлари орасида биринчи бўлиб ўз Ҳинд-Тинч океани стратегиясини қабул қилганди. Минтақада кучлар нисбатининг ўзгариши Франция учун “оғир зарба” бўлади, дея урғулаган Euronews. Чунки Париж, хусусан, Австралияга сувости кемалари сотишга доир кўпмиллиардли шартномани бой бермоқда.\nОқ уй Хитой ва Франциянинг норозилик баёнотларини юмшатишга уринган. АҚШ маъмурияти матбуот котиби Жен Псакига кўра, ушбу ҳамкорликнинг “бирор конкрет мамлакатга боғлиқ эмас. У Қўшма Штатлар манфаатларини олға суриш, минтақада халқаро тартиб-қоидаларга асосланган ҳолда тинчлик ва барқарорликни таъминлашга қаратилган”.\nАҚШ ва Буюк Британия билан келишув Австралиянинг Франция билан тузилган 43 миллиард долларлик шартномани бекор қилишига сабаб бўлган. Шартномага биноан Франция ушбу мамлакатга сувости кемалари етказиб бериши керак эди.


Урушдан кейинги Ироқ\nУрушдан кейинги Ироқда Бирлашган Миллатлар Ташкилоти асосий рол ўйнаши керак, деган маънода Америка Қўшма Штатларига босим ўтказилмоқда. Ушбу ғоя ортида турган асосий куч, Ироқ урушида Американинг муҳим иттифоқдоши Британия, БМТ урушдан кейинги ҳукуматни янги резолюция орқали қонунийлаштириши ва ироқликларга ўзларининг янги Ўтиш даври ҳукуматини тузишда ҳамкорлик қилиш соҳасида асосий вазифа бажариши кераклигини истайди.\nАҚШнинг урушдан кейинги Ироқ билан боғлиқ режалари билан келишмаган Британия Бош вазири Тони Блэр, Саддам Ҳусайн мағлубиятга учраганидан кейин Ироқда зудлик билан фуқаровий тузум ташкил этишга чорлайди. Унга кўра, Ироқ АҚШ, Британия ëки бошқа ташқи кучлар томонидан эмас, балки, ироқликлар томонидан бошқарилиши керак.\n"Ироқда вақтли ҳукумат ташкил этиш мураккаб масала. Биз БМТ музокаралари нимага олиб боришини диққат билан кузатиб боришимиз керак. Менинг фикримча, бу иш БМТ томонидан амалга оширилишини ҳамма қабул қилиши керак".\nАҚШ Давлат котиби Колин Пауэллнинг билдиришича, Вашингтон ҳам ироқликларга ўз ҳукуматларини тузишда ҳамкорлик қилишга тарафдор.\n"Икки ҳафта ичида улкан муваффақиятлар қўлга киритилди. Уруш кампaнияси секин-аста ўз ниҳоясига етиши мумкин. Аммо, у яна қанчага чузилишини айта олмайман. Биз ҳаммамиз бу уруш имкон қадaр тезда ўз ниҳоясига етишини истаймиз. Шундагина, Ироқ халқи ўзининг янги ҳукуматини ташкил этишга имкон топади".\nФақат қандай қилиб ироқликлар бу босқичга етиши мумкин, айниқса, масала мавҳум бўлиб турган бир вазиятда? АҚШ президенти Жорж Буш маъмурияти урушдан кейин Ироқда ташкил этилажак ҳукумат масаласида жамоатчиликка ўз позициясини очиқ баëн этгани йўқ. Шунга қарамай асосий режа яхши маълум. Уруш ниҳоясига етиши билан мамлакатда коалиция кучлари тамонидан хавфсизлик ўрнатилади ва Ироқда дастлабки юқори салоҳиятли шахс Ироқ урушининг бош қўмондони АҚШ генерали Томми Франкс бўлади.\nАҚШ Халқаро тараққиëт агентлиги директори Эндрю Нэтсиосга кўра, Вашингтон олдида БМТнинг урушдан кейинги Ироқда қандай рол ўйнаши мавҳум бўлиб қолмоқда: "Мамлакатни қайта қуриш соҳасида БМТ ролини ошириш устида ҳали ҳам баҳс-мунозара олиб борилмоқда. Баҳс БМТнинг қандай иш билан банд бўлиши устида эмас, балки, у нима бўлиши мумкинлиги ҳақидадир", - дейди Андрю Нэтсиос.\nБошқа томондан таниқли америкалик шахсларнинг урушдан кейинги Ироқни бошқариш ишларига ҳисса қўшишлари ҳақидаги таклиф сургундаги кўпчилик ироқликлар, шунингдек, Европа ва Араб мамлакатлари расмийларини ўйлантириб қўйди.\nАҚШ режаларига кўра, Марказий разведка бошқармасининг собиқ бошлиғи Жэймс Вулсеи Ироқ маъмуриятида юқори даражали лавозимни эгаллаши мумкин. Мазкур режа бўйича, ҳарбий маъмуриятни генерал Франкс бошқаради ва ҳукумат ташкил этиш ишлари пенсиядаги генерал Жэй Гарнер томонидан олиб борилади.\nБироқ, бу масалада Давлат департаменти билан Мудофаа вазирлиги ўртасида келишмовчиликлар юзага чиқди. Бу икки вазирлик орасида рўй берган жиддий келишмовчилик асосан сургундаги Ироқ оппозицияси, айниқса, Аҳмад Чалабий раҳбарлигидаги Ироқ Миллий Конгрессининг роли устидадир.\nБаҳс-мунозаралардан маълум бўлишича, Пентагон Давлат департаментидан фарқли ўлароқ Ироқ Миллий Конгресси мамлакатда анча муҳим рол ўйнаши мумкин, деб билади. Давлат департаменти эса, Аҳмад Чалабийга нисбатан, унинг Ироқ ичкарисида бирорта тарафдори борми, деган гумонли савол билан ëндашади.\nАйрим мутахассислар ва АҚШнинг собиқ амалдорлари Ироқ Миллий Конгрессини "Ироқнинг жанубидаги шиалар АҚШ кучларни шодиëна қарши оладилар" қабилидаги тахминлари учун айблайдилар.\nОқ уйга кўра, Ироқнинг вақтли ҳукумати ташқарида Ироқ халқи учун кураш олиб борган оппозиция гуруҳлари ҳамда мамлакат ичкарисидаги халқнинг ҳақиқий вакиллари иштирокида ташкил этилади.


Мутахассис таклиф беради: Талабаларни анъанавий таълимга қайтариш керакми ёки йўқ? - zarnews.uz\nОлий ўқув юртлари талабаларини 2 ноябрдан бошлаб анъанавий, яъни аудиторияларда бўладиган ўқишга қайтариш масаласи муҳокама этилмоқда. Таклиф этилаётган режага кўра, биринчи курс талабалари ҳамма фанларни, қолган курсларнинг талабалари эса лаборатория ва амалий машғулотларни аудитория ва лабораторияларда, маърузаларни эса онлайн режимда тинглайди. Албатта, талаба ҳам, профессор-ўқитувчи ҳам аудиторияни соғинган, бу табиий. Лекин иккинчи томондан бу йўлда бизни нималар кутяпти? Буни имкон қадар аниқ тасаввур қилиш керак.\nБиринчидан, республикамиз олий таълим муассасаларида ўқийдиган талабаларнинг сони 2016 йилга нисбатан қарийб икки баравар кўпайди. Ўқув хоналари ҳозирча етса керак. Шаҳарлардаги кўпчилик лицей ва коллежларнинг бинолари ОТМларга берилди. Ётоқ жойлари-чи? Бундай вақтда одамлар ўзининг бўш уйларини талабаларга ижарага берадими? Баъзи талабалар олдин ўзларининг қариндошлариникида яшарди. Пандемия вақтида бу анъана давом этадими? Ҳозирча бу саволларга ижобий жавоб йўқ. Агар ақлий меҳнат қилувчи талаба яхши дам олмаса, дарс тайёрлаш учун қулай шароит бўлмаса, аудиторияда олган билимнинг фойдаси кам бўлади.\nИккинчидан, энг саводли, малакали профессор-ўқитувчиларнинг ёши катта, баъзилари пенсия ёшида. Шунинг учун уларнинг баъзилари таваккал қилиб, ўз ҳаётини таҳликага қўймайди, ариза ёзиб ишдан бўшайди. Баъзиларининг фарзандлари шундай йўл тутишни маслаҳат беради. Чунки Самарқанд давлат университетининг физика ва кимё факультетлари ўзининг 5 та энг яхши профессор-ўқитувчиларини йўқотди. Яқин йилларда уларнинг ўрнини тўлдириш жуда қийин. Ариза билан кетадиганларга буларни қўшиб ҳисобласак, бу йўқотишлар таълим сифатига салбий таъсир кўрсатади.\nЕвропа мамлакатларида куз бошланиб, одамлар ёпиқ хоналарга тўплана бошлаши билан Covid-19 га чалиниш кескин ошди. Бу ҳол Европанинг деярли ҳамма мамлакатларида, Россия ва АҚШда ҳам кузатиляпти. Матбуот хабарларига қараганда, Франция ва Швейцарияда талабалар 2 ноябрдан бошлаб онлайн таълимга ўтказилаяпти. Хўш, бизда-чи?. Нима қилиш керак деган савол туғилади.\nМенимча, биринчи навбатда, тиббиёт институтларининг талабаларини аудитория дарсларига қайтариш керак. Ўзларининг ётоқхоналари етмаса, уларга бошқа ОТМларнинг ётоқхоналаридан жой бериш лозим. Улар бошқалардан фарқли, шахсий гигиена ва пандемия вақтидаги тартиб-қоидаларга риоя этишади. Яна, шунга ўхшаган кўпроқ амалиёт билан боғлиқ ОТМларнинг амалиёти кўп бўлган курсларини анъанавий ўқишга қайтариш мумкин. Гуманитар йўналишлардаги ОТМларнинг, факультетларнинг талабаларини аудиторияга қайтаришнинг ҳожати йўқ.\nФизика, кимё, биология ва яна баъзи йўналишларнинг ўқув режаларида лаборатория дарслари кўп. Лекин ОТМларда режадаги лаборатория дарсларини тўлақонли ўтиш учун асбоб-ускуналар, зарур жиҳозлар, кимёвий реактивлар ва ҳоказолар борми? Менимча, бу соҳада аҳвол анча хароб. Охирги йилларда у-бу нарсалар келтирилди. Лекин улар ўқув режаларидаги барча лаборатория ишларини бажариш учун етмайди. Шунинг учун лаборатория дарсларида талабалар лаборатория ишининг баёнини ўқишдан, дафтарига кўчиришдан (комиссияга кўрсатиш учун) нарига ўтмайди. Бу масалада ҳам аниқ ҳисоб-китобни олиш керак.\nҲозир онлайн ўқишда реал аҳвол қандай, яъни қаерларда алоқа ёмон бўлгани учун талабалар дарсга қатнашмаяпти ёки алоқа бўлиб туриб баҳомни ёздагидай қўйиб беради, деган кайфиятда юришибдими? Ёки, талабанинг ота-онаси кун бўйи иш билан банд қиляптими? Буни ҳеч ким билмайди. Аммо ўқийман деган талабага мустақил ўқиш учун имконият пайдо бўлди. Вақтни йўқотмай шундан фойдаланиш керак.\nОта-оналар ҳам асосан контракт пули тўлаб ўқитаяпти. Унинг уйда таълим олиши учун шароит яратиб бериши керак. Бунга нималар киради? Битта компьютер ва эрталаб соат 8:00 дан 13:00 гача фарзандини компьютер олдидан қимирламайдиган шароитни яратиши шарт. ОТМларга ҳужжат топширганларнинг камида ўнтадан биттаси талаба бўляпти. Шундай катта синовдан ўтган талаба ўқишнинг қадрига етадиган бўлиши лозим.\nҲозир имкони бўла туриб, Zoom дастури орқали бўлаётган дарсларга, масофавий таълим сайтларига кирмаётган, яъни ўқишни хоҳламайдиган талабалар, аудитория дарслари бошланса, яхши ўқийдими? Бу хаёл суришдан бошқа нарса эмас, бундай бўлмайди. Ўқийман дегани қамаб қўйсангиз ҳам иложини топиб ўқийди, ўқишни хоҳламаганини уриб-сўкиб ҳам ўқитолмайсиз!\nҲурматли ота-оналар, талабалар! Аудитория дарслари бошланса, талабаларни нималар кутаётганини юқорида айтдим. Лекин муҳими бу эмас. Асосийси фарзандингизда вирусни юқтириш эҳтимоли ортади. Бу касаллик ёшу қарини аямаётганига ҳаммамиз гувоҳ бўлиб турибмиз. Шаҳарга юборгандан кейин “Боламга нима бўлди?”, деб тинч ухлай олмайсиз. Ундан кўра, фарзандингизга уйда шароит қилиб, назоратга муҳтож бўлса, ўқишини назорат қилиб туришингиз яхши эмасми? Онлайн дарсларга қатнашмаётганлиги, интернетга қўйилган масофавий таълим материалларидан фойдаланмаётганлиги, мустақил топшириқларни бажармаётганлиги учун давлат ОТМларни очишга мажбур бўлиняпти. Агар сиз “Берсанг ейман, бермасанг ўламан” қабилида иш тутмасдан, бор имкониятдан фойдаланганингизда эди, ОТМлар профессор-ўқитувчиларини талафотсиз сақларди. Сизлар ҳам фарзандингизни пандемиядан соғ-саломат олиб чиқардингиз.\nШунинг учун пандемия шароитида қуйидагича йўл тутишни маслаҳат бераман:\nЎқишни онлайн шаклда давом эттириш.\nАлоқа ёмон бўлган жойларда яшаб, дарсларга қатнашмаётган, масофавий таълим платформасига кирмаётган талабаларни ҳар 2 ҳафтада бир марта кафедрага келишини ташкил қилиш керак. Ҳар келганида кафедрадан топшириқлар, кутубхонадан тегишли китоблар олади, олдин олган топшириқларнинг ҳисоботини топширади.\nАгар буни қилишдан бош тортса, унга ён беришнинг ҳожати йўқ. Талабани академик таътилга чиқариш керак. Пандемия тугаб, аудитория дарслари бошланса, қолган жойидан ўқишни давом эттиради. Чунки талабанинг билим, кўникма ва малакасига қўйилган асосий талаб пандемияга қараб ўзгармаслиги керак. Минимал талабга жавоб бермаган талабани курсдан курсга ўтказмаслик ва диплом бермаслик лозим. Сизга билим керакми? “Туя янтоққа бўйнини чўзгани”дай, сиз ҳам унга ҳаракат қилинг!


Баҳодир Карим. Далойил ўқиётган Юсуфбек ҳожи - www.ziyouz.uz\nБош саҳифа Илм ва фанАдабиётБаҳодир Карим. Далойил ўқиётган Юсуфбек ҳожи\nИжод аҳли муайян ғояни, дилини безовта этган ҳис-туйғуни бадиий шаклда ифода қилиш учун турли-туман воситаларни қўллайди. Кимдир бир зарб билан мўъжазгина шеър битиб, кўнглини бўшатади, ором олади. Айнан сунъийлик ва зўрма-зўраки чиранишлардан узоқ бундай асарларнинг умрбоқийлигини муаллифларнинг ўзлари ҳам яхши биладилар. Яна кимдир безовта қалбининг ороми учун аллақандай ҳодисани насрий йўсинда тасвирлайди. Бадиияти, композицион бутунлиги, сюжет чизиқларининг параллелизми, воқелик тасвиридаги ички манера, симметрик ҳолатлар ва, энг муҳими, қаҳрамонлар дунёсига, уларнинг руҳий, маиший, умуминсоний қиёфасига жиддий эътибор беради. Табиийки, яққол кўзга ташланган ва муаллифнинг кўнглига яқин бўлган асл қаҳрамонлар бошқалар қалбидан жой олади.\nҲар доим эсга олинадиган, айниқса, ўзининг оригинал дунёсига эга қаҳрамонлар янги назарий фикр айтиш учун имкон яратади. Бу тоифа қаҳрамонлар ўзбек адабиёти тарихида мавжуд, албатта. Қайсидир ёзувчи ўша қаҳрамон учун ўнлаб саҳифалар қоралаб қаҳрамоннинг мукаммал қиёфасини чизишга эришса, бошқа бири кўпчилик эътиборига тушган қаҳрамонларни майда штрихлар ёрдамида қандайдир бадиий асосда маънавий-руҳий жиҳатдан нисбатан мукаммал ҳолатда саҳнага олиб чиқади.\nАбдулла Қодирий “Ўткан кунлар” романида Юсуфбек ҳожини айнан ҳожилиги эътибори билан юксак бир мақомга кўтариб қўйгандир. Бу қаҳрамон маиший-ижтимоий жиҳатдан ақл-заковати, фаҳм-фаросати, гўзал одоби, муомала-муносабати, қўйингки, барча-барча фазилатлари билан ажралиб туради. Бу нурюзли сиймо талъатидан таралган ёғду бутун роман борлиғига ойдинлик бағишлайди.\nҲожилик сифати Юсуфбекнинг дин арконларини тўкис адо этгувчи ҳалол-покиза бир инсон эканлигини англатади. У умрининг баҳори ўтиб, шоми яқинлигини, ҳисоб-китоб фурсати келишини юрак-юракдан ҳис этади. Шу боис Юсуфбек ҳожининг: “Парвардигоро, кексайган кунларимда доғини кўрсатма”, деган муножотлари ўта табиий эшитилади. Шунингдек, солиқ йиғиш масаласида эгнига кимхоб чопон ёпилган ҳожи халққа қилинаётган жабр-зулмни кўриб, қонхўрлик ва зулмга рози эмаслигини: “Мен қонхўрлиқ учун худонинг фарз қилған ҳажини адо қилмадим; олдимда ўғлум бор, менда бошқаларнинг ўғлини даррага ётқизиш чоғида кўндаланг келадиган виждон бор, дин бор, диёнат бор”, деган мулоҳазалар орқали ифодалайди. Комил инсон қиёфасидаги бу қаҳрамон халққа ҳам, ўз эътиқодига ҳам хиёнат этишни истамайди. Зеро, “халқ Юсуфбек ҳожидан бир зарра ёмонлиқ ёки бўлмағур бир кенгаш эшитмаган…” Душманлар ҳам унинг айнан мансаб борасида “ниҳоятда таъмасиз” эканини, “халқ манфаатини кузаткувчи бир одам экан”лигини эътироф этадилар.\nРоманнинг биринчи бўлимида бу шахс ижтимоий фаолиятдаги инсон қиёфасида берилса, иккинчи бўлимда оилавий муҳит доирасида тасвирланади, учинчи бўлимда эса шу икки муҳит уйғунлигида ҳаракат қилгани кузатилади. Шуни алоҳида таъкидлаш жоизки, романда ҳожи қатнашган саҳналар кўп эмас. Аммо Юсуфбек сиймосининг маънавий қуввати романдаги бошқа қаҳрамонларни ўз аурасига тортади. Ҳожи қатнашмаган саҳналарда ҳам унинг ўткир нигоҳи сезилади; воқеликда ростлик ҳукмронлик қилади. Бу қаҳрамоннинг салобати бор: оз гапиради, кўп эшитади, кам кулади, мусибатдан дарҳол кўзи ёшланади.\n“Юсуфбек ҳожининг қизиқ бир табиъати бор: хотини билангина эмас, умуман уй ичиси билан ҳар қандай масала устида бўлса бўлсин узоқ сўзлашиб ўлтурмайдур… ҳожи бир неча вақт сўзлағучини ўз оғзиға тикилтириб ўлтурғандан сўнг, агар маъқул тушса “хўб” дейдир, гапка тушунмаган бўлса “хўш” дейдир, номаъқул бўлса “дуруст эмас” дейдир ва жуда ҳам ўзига номаъқул гап бўлса, бир илжайиб қўйиш билан кифояланиб, мундан бошқа сўз айтмайдир ва айтса ҳам уч-тўрт калимадан нарига ошмайдир”. Иккинчи бўлимнинг “Ота-она орзуси” деган бобида романнавис ҳожи табиатига хос ана шундай индивидуал чизгиларни беради; қаҳрамон салобатини орттиради.\nЮсуфбек ҳожи — йирик шахс. У ўзаро маҳаллий зиддиятларнинг зарарини яхши билади, қипчоқни қириш ишини қоралайди, аксинча, уларни “чин ёвға бериладиган куч” учун иттифоқчи санайди. Ноўрин исёнга отланаётган оломонга қарата:”…Биз қипчоққа қилич кўтарганда, ўрус бизга тўп ўқлайдир. Сиз дунёда ўзингизнинг ягона душманингиз қилиб қипчоқни кўрсангиз, мен бошқа ёвни ҳар замон ўз яқинимға еткан кўраман!”, деган сўзларни айтади. Бироқ ҳожининг истагига қарши ўлароқ қирғин бўлиб ўтади. Бунинг устига устак Отабек ҳам\nотасининг бу ишда қўли борлигидан шубҳаланиб ҳожининг кўнглига озор етказади. Юсуфбек ҳожининг ўзини оқлаб, масаланинг туб моҳиятини тушунтиргандан сўнг айтган қуйидаги гаплари бу шахснинг чиндан ҳам йирик — улуғ эканини яққол кўрсатади.”Мен кўб умримни шу юртнинг тинчлиғи ва фуқаронинг осойиши учун сарф қилиб, ўзимга азобдан бошқа ҳеч бир қаноат ҳосил қила олмадим. Иттифоқни не эл эканини билмаган, ёлғиз ўз манфаати шахсияси йўлида бир-бирини еб-ичкан мансабпараст, дунёпараст ва шуҳратпараст муттаҳамлар Туркистон тупроғидан йўқолмай туриб, бизнинг одам бўлишимизға ақлим етмай қолди. Биз шу ҳолда кетадирған, бир-биримизнинг тегимизга сув қуядирған бўлсақ яқиндирки, ўрус истибдоди ўзининг ифлос оёғи билан Туркистонимизни булғатар ва биз бўлсак ўз қўлимиз билан келгуси наслимизнинг бўйниға ўрус бўйиндириғини кийдирган бўлармиз. Ўз наслини ўз қўли билан кофир қўлиға тутқин қилиб топширғучи – биз кўр ва ақлсиз оталарға худонинг лаънати албатта тушар, ўғлим! Боболарнинг муқаддас гавдаси мадфун Туркистонимизни тўнғузхона қилишға ҳозирланған биз итлар Яратғувчининг қаҳрига албатта йўлиқармиз! Темур Кўрагон каби доҳийларнинг, Мирзо Бобур каби фотиҳларнинг, Форобий, Улуғбек ва Али Сино каби олимларнинг ўсиб-унган ва нашъу намо қилғонлари бир ўлкани ҳалокат чуқуриға қараб судрағучи албатта тангрининг қаҳриға сазовордир, ўғлим! Гуноҳсиз бечораларни бўғизлаб, болаларни ятим, хоналарини вайрон қилғучи золимлар — қуртлар ва қушлар, ердан ўсиб чиқған гиёҳлар қарғишиға нишонадир, ўғлим!..”\nОта ва ўғил суҳбати жараёнида айтилган бу гаплар катта ижтимоий моҳиятга эга. ҳожининг бу масалаларда ўз қараши, ўз гапи бор. Шунинг учун унинг гаплари Отабекни “уялғаннамо ерга” қарашга мажбур этади. Ёки бошқа эпизодларда айнан Юсуфбек ҳожининг адл назари баъзан Ўзбек ойимни гангитса, баъзан “нур ичига чўмилгандек бўлиб кўринган сиймоси”, “ойим деб хитоб” қилишлари, “беозор ва муассир сўзи” Кумушнинг “қайин отамни ўз дадамдан ҳам яхши кўраман” деган холис эътирофига сабабчи бўлади.\nЁзувчи уюштирган бир мажлис — зиёфатда Юсуфбек ҳожи Юнус Муҳаммад охунд оғзидан Расулуллоҳ (саллоллоҳу алайҳи васаллом)нинг: “Изо васадатал-амру ило ғайри аҳлиҳи фантазир ас-соата” (яъни, агар бир қавмнинг иши ноаҳл одамға топширилған бўлса, бас, ўшал қавмнинг қиёматини яқин бил), деган ҳадисини эшитиб: “Вой бўлсин биз бадбахтларнинг ҳолиға”, дейди. “Бу соқол шу эл қайғусида оқарди. Бу кўнгил шу манфаатпарастлар таъсирида қорайди. Ёшим олтмиш бешка етиб бир вақт бўлсин ибодатимни жаноби ҳаққа бевосита йўналтирғанимни ва кўнгил кўзим очилиб қилған саждамни хотирлай олмайман. Бу алданишим эрса, ҳақ тарафидан бир танбеҳ, бўлмағанларға бўлишмоқчи бўлғаним учун бир киноядир. Энди мундан кейинги беш кунлик умрим дунё можароларидан этак силкиб гўшаъи охират тадорикини қилмоғим учун ғанимат кўринадир”. Бу тарзда ўзини-ўзи тергаши, руҳий мулоқотлардан қониқмаслик, ўзига маломат қилиш, муайян ҳикматлардан тўғри хулосалар чиқариш — фақат Юсуфбек ҳожи табиатигагина хосдир. Зотан, ичи бутун бу шахс маърифатли шахсдир.\nШу ўринда муҳим бир фикрни айтиб ўтиш ўринлидир. Ёзувчи Юсуфбек ҳожи мақомини муайян бир ишоралар, рамзлар воситасида юксакликка кўтаради. Уни бир ўринда чин дилдан “Қуръон” ва “Далойил” мутолаасига берилган киши сифатида тасвирлайди. Романнинг бошқа бир саҳифаси – ҳожи Кумушнинг кўзи ёриши арафасида ҳам “хурсанд ва хафалиги номаълум бир қиёфада “Далойил” ўқиб ўтиради. Бугунги маърифатли ўқувчи учун Қуръони каримнинг қандай китоблиги ёки мазмун-моҳиятини айтишнинг ҳожати йўқ. Бироқ Абдулла Қодирий асарларида тез-тез тилга олинадиган “Далойил” хусусида эса икки оғиз сўз жоиз.\nАсримиз аввалида Қозон матбаахоналарида босилган ва юртимиз зиёлилари орасида машҳур бўлган “Далойил ул-ҳайрот” муаллифи Муҳаммад ибн Сулаймон Жазулий исмли кишидир. Китоб ёзилишининг қизиқ бир тарихи ва уни ўқиш шарти ҳамда одоблари бор. Биринчидан, комил бир машойихдан изн лозим. Иккинчидан, уни ўқувчи киши ейиш-ичиш, савдо-сотиқ каби амалларда ҳаромдан ҳазар этиши керак. Учинчидан, ўзи ҳам, кийим-кечаги ҳам пок бўлиб, уни ўқишда хатога йўл қўймаслиги лозим. Тўртинчидан, тажвид (тўғри талаффуз) қоидаларига амал этиши ҳамда ўқилаётган дуо ва тасбеҳларнинг маъносини имкони борича билиши керак. Бизнингча, умуман, шунга ўхшаш барча талабларни Юсуфбек ҳожи комил бир инсон сифатида тўла-тўкис адо қилган. Акс ҳолда, дуолар, тасбеҳ ва саловотлардан таркиб топган “Далойил”ни ўқишга Юсуфбек ҳожи жазм этмаган бўлар эди.\nАбдулла Қодирий бундай мўътабар китоблар қадр-қимматини яхши билган, албатта. Демак, китоб моҳияти ортидаги сир-синоатни, умуммоҳиятни англаб олиш ўқувчи кўзи ўнгида “Далойил” ўқиётган Юсуфбек ҳожи маънавий-руҳий дунёсининг янада бўртиб кўринишига сабаб бўлади. Чунончи, Абдулла Қодирий асарларида машҳур китоблар воситасида қаҳрамонларни етилтириш, ўша рамз ва ишоралар ёрдамида уларни тавсифлаш усули мавжуд эстетик ҳодисадир. Масалан, адибнинг Анвар ва Раънодек жиддий, Калвак Маҳзумга ўхшаш ҳажвий қаҳрамонлари дунёси ҳам китобларга дахлдор ҳолатда намоён қилинади. “Ўткан кунлар”да эса Отабек “Бобурнома” ўқийди, Фузулийни варақлайди; Кумуш “Фузулий яхши китоб”, дейди. Юсуфбек ҳожи “Қуръон ва “Далойил” мутолааси билан машғул бўлади.\nУмуман олганда, ижодкорнинг бадиий нияти ижроси учун гоҳида машҳур китобларнинг восита бўлиши жаҳон адабиёти тарихида мавжуд воқеликдир. Масалан, И.В.Гёте “Ёш Вертернинг изтироблари” асарида ўзининг яхлит бир бадиий-ижтимоий ғоясини Г.Э.Лессингнинг “Эмилия Галотти” трагедияси воситасида ифода этади. Асарнинг охирги эпизоди – Вертер ўлган, шу жойда турли ижтимоий-маиший азоб-уқубатлар тасвирини қамраб олган “Эмилия Галотти” китоби очиб қўйилади. Санъат тилини тушунадиган кимса бу рамздан ўзи учун етарли хулоса чиқара олади. Шунингдек, А.С.Пушкин, Л.Толстой, Ф.Достоевский ёзган асарлар ҳам бундай хусусиятдан мустасно эмас.\nХуллас, XX аср ўзбек адабиёти хазинасининг ноёб жавоҳирларидан бири бўлмиш “Ўткан кунлар”дек ҳодисани миллий, умуминсоний, бадиий-эстетик жиҳатдан жаҳон адабиёти мезонлари асосида тадқиқ этиш, қайта ўқиш, қайта баҳолаш, бу — давом этаётган ва давом этадиган жараёндир. “Далойил” ўқиётган Юсуфбек ҳожи” шу йўлдаги кичик бир уриниш, холос.\n«Ўзбекистон адабиёти ва санъати» газетасининг 2003 йил 15-сонидан олинди.\n← Аввалги Аввалги Михли Сафаров. Машҳур китоблар тарихидан: Биз билган ва билмаган Мюнхаузен\nКейинги → Кейинги: Зойир Зиётов. Уйланинг (ҳажвия)


Bizning Uylar Development компанияси барча аёлларни баҳорнинг энг ёрқин байрами 8 март билан табриклайди.\nКириб келган баҳор фасли ҳамда ушбу ажойиб байрам ҳаётимиздаги ижобий ўзгаришлар рамзи бўлсин. Нафақат байрам арафасида, балки ҳар бир кунимиз табассумга, қувончларга, муваффақият ва ёқимли ҳодисаларга бой бўлсин!\nАзиз аёллар, ҳурматли опа-сингиллар доимо кўзларингизда қувонч ва табассум порласин. Сиз мафтункорсиз, сиз бахтга лойиқсиз. Ҳаётдаги бўшлиқни тўлдирадиган меҳрингиз, эътиборингиз, сабрингиз учун ташаккур. Сиз эркакларни қаҳрамонлик, ёрқин ғалабалар ва янги марраларни забт этишларига илҳомлантирасиз. Дунё сиз билан янада ёрқинроқ ва гўзалдир. Қалбингиздаги илиқлик ва меҳр ҳаётимиздаги барча қийинчиликларни енгишга ёрдам беради.\nДоимо хонадонингиздан фаровонлик, болаларнинг қувноқ кулгиси аримасин. Уйингизда дўстона муҳит, хотиржамлик бўлсин! Сизга мустаҳкам соғлиқ, куч-шижоат тилаймиз. Барча орзуларингиз рўёбга чиқсин. Севиб, севилиб бахтга бурканиб юринг. Ҳаётингиз қувончларга, бахт-саодатга тўла бўлсин! Яна бир бор, баҳорнинг энг ёрқин байрами муборак бўлсин!\nBizning Uylar Development компанияси